5 Negara Yang Mengalami 'Diaspora' Kaum Unik

Diaspora merupakan satu fenomena percambahan atau penyebaran sesuatu etnik atau kaum tertentu, yang pada asalnya datang dari kawasan tertentu ke satu kawasan lain - yang tidak ada hubungkait dengan sejarah atau warisan asal mereka selama itu.

Fenomena unik ini seringkali mewujudkan kontroversi yang kebiasaannya tercetus di kalangan masyarakat asal, yang sedikit sebanyak enggan menerima kedatangan 'kumpulan pendatang' ini.

Namun diaspora juga membantu menghasilkan kemajmukan masyarakat yang membolehkan perkongsian budaya dan adat resam berlaku dari generasi ke generasi.

Ada kalanya diaspora berlaku di kalangan masyarakat yang mempunyai identiti mirip tetapi ada juga situasi di mana diaspora berlaku, ibarat minyak yang dicampurkan dengan air. Berikut adalah 5 diaspora unik yang benar-benar berlaku di seluruh dunia.

Antara percampuran etnik yang unik di dunia, berlaku di negara Peru selepas kedatangan orang Jepun ke situ pada penghujung abad ke 19, lebih tepat pada tahun 1899.

Bermula dengan kedatangan 790 orang petani Jepun ke Peru bagi mencari pekerjaan serta menimba pengalaman sebagai pekerja ladang tebu dan kilang gula, semua pekerja Jepun yang hadir ke situ diberikan kontrak kerja selama 4 tahun berkhidmat.

Walaupun demikian sebahagian besar antara mereka tidak pulang atas alasan masing-masing, menyebabkan berlakunya peningkatan populasi Jepun di situ yang meningkat kepada 30,000 ketika era perang dunia kedua.

Dikenali dengan nama etnik 'Peru Jepun', populasi mereka kini dianggarkan sekitar 160,000 orang.

Disebabkan oleh usaha kerajaan Jepun membantu individu berdarah Jepun di Peru yang terkesan akibat kemerosotan ekonomi, berbelas ribu orang etnik Peru Jepun memilih untuk pulang ke 'tanah asal' mereka, mewujudkan etnik Jepun Peru di Jepun pula.

Percayakah anda di Argentina, wujud komuniti masyarakat Wales yang dikenali sebagai Wales Patagonia?

Patagonia merupakan nama kepada sebuah daerah yang terletak di bahagian selatan Argentina, yang terpilih sebagai pusat penghijrahan sekelompok orang Wales yang tidak berpuas hati dengan pemerintahan di Wales yang dirasakan mengancam identiti mereka sebagai orang Wales!

Bermula awal abad ke 19 banyak pihak merasakan pemerintah Wales terlalu berkiblatkan England, mengutamakan pembangunan tidak terancang serta mengabaikan peranan penduduk desa dalam pemerintahan.

Bimbang sekiranya Wales menjadi sebahagian daripada koloni England, diaspora masyarakat Wales keluar mula berlaku ke beberapa negara luar. Salah satunya adalah Argentina. Kenapa Argentina menjadi pilihan?

Pada ketika itu, Patagonia menjadi rebutan antara Argentina dan Chile. Kerajaan Argentina membenarkan komuniti migran Wales berpindah ke Argentina, dengan syarat bersetuju untuk menetap di Patagonia.

Sementara orang Wales pula menetapkan syarat agar kerajaan Argentina membenarkan mereka mengekalkan identiti etnik dan bahasa mereka walaupun duduk di negara asing. Kedua-duanya berjaya mencapai persetujuan bersama.

150 orang Wales kumpulan pertama berlayar ke Patagonia pada bulan Mei 1865, tiba di Patagonia dan memulakan hidup baru mereka di negara yang amat berbeza dengan tanah asal mereka.

Lebih dikenali dengan nama orang Serani berbanding nama rasmi mereka etnik Kristang, komuniti unik ini masih bertapak di negara kita sehingga ke hari ini.

Mereka berasal daripada percampuran masyarakat Portugis yang hadir ke Melaka (PDF) yang akhirnya memilih untuk berkahwin dan terus menetap di situ, meneruskan hidup bersama orang tempatan.

Kedatangan penjajah Portugis yang berlaku pada abad ke 16, menyebabkan pengenalan peraturan koloni Portugis yang menggalakkan agar warga Portugis yang hadir ke Melaka untuk mengahwini wanita-wanita tempatan.

Kerajaan Portugis pada ketika itu turut sama memberikan insentif kepada lelaki Portugis untuk cuba berhijrah ke kawasan koloni mereka seperti Melaka, bagi memperkembangkan pengaruh kerajaan mereka.

Hasilnya sehingga tahun 1604, lebih 200 pendaftaran perkahwinan lelaki Portugis dengan wanita tempatan bukan beragama Islam berlaku, menyebabkan penyebaran ajaran Kristian berlaku serta permulaan etnik baru Kristang, yang diklasifikasikan sebagai etnik Portugis Eurasia dalam daftar populasi negara kita.

Kita tahu komuniti yang tinggal di kawasan Siberia mempunyai darah kacukan mirip orang China, Mongol dengan orang Russia, tetapi tahukah anda di negara yang pernah duduk dalam kesatuan Soviet, wujud komuniti orang Korea yang agak besar?

Lebih dikenali dengan nama gelaran 'Koryo Saram' atau orang Korea, komuniti Korea ini menetap di Uzbekistan, Russia, Kazakhstan, Ukraine, Kyrgyzstan serta beberapa buah negara lain.

Uzbekistan mempunyai populasi terbesar Koryo Saram seramai 180,000 orang dan hampir 155,000 orang Korea memilih untuk menetap di Russia.

Semasa era kejatuhan Dinasti Joseon di Korea, kumpulan masyarakat Korea mula mencari alternatif bagi memperbaiki hidup mereka. 760 keluarga terdiri daripada 5,300 orang mula hadir ke kawasan sekitar Siberia bagi memulakan hidup.

Selepas Korea dijajah Jepun, migrasi lebih besar mula berlaku mengakibatkan jumlah populasi orang Korea ke kawasan sekitar negara kesatuan Soviet mula meningkat.

Sehingga ke hari ini komuniti yang dibawa gelombang diaspora ini terus berkembang dan kekal menjadi sebahagian daripada etnik rasmi di negara-negara yang menerima mereka.

Komuniti diaspora terbesar dalam senarai ini, etnik Lebanon di Brazil kini telah mencecah hampir 7 juta orang kesemuanya menjadikan etnik tersebut sebagai komuniti masyarakat Arab terbesar di negara Amerika Selatan itu.

Komuniti terbesar etnik Lebanon di Brazil mendiami sebuah pekan bernama Foz do Iguacu, yang terletak di selatan negara tersebut; mempunyai populasi seramai 250,000 orang dengan lebih 90% daripadanya adalah etnik Lebanon.

Selebihnya orang Brazil Lebanon ini mendiami bandar-bandar seperti Sao Paolo, Rio Grande dan sebagainya tetapi Foz do Iguacu menjadi pilihan utama mereka sejak mula, ekoran kedudukannya yang sangat hampir dengan dua negara jiran Brazil iaitu Argentina dan Paraguay.

Orang Lebanon menjadikan pekan tersebut sebagai kediaman lalu mencari pendapatan di Argentina dan Paraguay, memudahkan mereka berulang alik antara negara.

Diaspora orang Lebanon ke Brazil telah bermula semasa era empayar Uthmaniyah sendiri, apabila komuniti beragama Kristian di Lebanon memilih untuk melarikan diri daripada ancaman yang mereka rasakan bakal menimpa mereka.

Apa yang sangat unik berkenaan komuniti ini adalah bagaimana mereka berkembang. Kami sudah menyebutkan tentang populasi mereka yang seramai lebih 7 juta orang kesemuanya.

Berapakah populasi negara asal mereka, Lebanon ketika ini? 6.8 juta orang semuanya. Ini bermakna golongan migran etnik Lebanon di Brazil lebih ramai daripada orang Lebanon di negara mereka sendiri.


Apakah Perkataan Paling Panjang Dalam Bahasa Inggeris?

Banyak pihak meletakkan kemampuan untuk berbahasa Inggeris dengan baik, sebagai penanda aras intelek seseorang.

Walaupun kami sangat kurang bersetuju dengan pendapat tersebut, kami tidaklah pula hendak menafikan kepentingan kebolehan berbahasa Inggeris sepatutnya perlu dimiliki oleh setiap individu rakyat Malaysia.

Ini kerana bahasa Inggeris layak diletakkan sebagai bahasa standard dalam pendidikan di seluruh dunia, jadi mereka yang mahir menulis serta memahami bahasa Inggeris mempunyai akses kepada ilmu yang cukup banyak untuk mereka terokai.

Untuk hari ini, mari kita belajar serba sedikit tentang beberapa fakta menarik berkenaan bahasa Inggeris yang kami pasti akan membuatkan anda berkata 'wow!'.

Untuk membicarakan tentang frasa paling pendek dalam bahasa Inggeris, wujud dua kategori yang berbeza.

Yang pertama adalah perkataan lengkap terpendek dari segi bilangan huruf. 'Go' merupakan ayat dalam bahasa Inggeris terpendek setakat ini, melainkan ada individu mencipta ayat menggunakan satu huruf sahaja.

Sementara itu ayat paling pendek yang dibentuk tanpa penggunaan istilah penuh bersifat elipsis serta mempunyai tatabahasa yang betul adalah 'I am.'

Kajian yang dijalankan sekumpulan penyelidik dari University of Reading, UK berjaya mengenalpasti 23 istilah tertua dalam bahasa Inggeris yang masih kekal maknanya serta bersifat universal, turut sama digunakan dalam beberapa bahasa lain dengan makna serupa.

Kumpulan 23 perkataan itu yang dikategorikan sebagai 'ultraconserved word' dilaporkan mempunyai sejarah selama lebih 15,000 tahun lamanya - mengalami perubahan dari segi cara penulisan dan sebutan namun mengekalkan makna rujukannya sejak mula.

23 perkataan itu adalah 'thou, I, not, that, we, this, what, man, male, ye, old, mother, hear, hand, fire, to pull, black, to flow, bark, ashes, to spit dan worm.

Jika 'go' merupakan perkataan paling ringkas, perkataan paling panjang dalam bahasa Inggeris adalah 'pneumonoultramicroscopicsilicovolcanoconiosis.'

Pneumonoultramicroscopicsilicovolcanoconiosis adalah istilah jangkitan ke atas paru-paru seseorang, selepas seseorang individu itu terhidu partikel-partikel silika yang mengakibatkan masalah pernafasan pada seseorang.

Cubalah sebut istilah perubatan itu kalau anda nak cuba. Mampu tak anda sebut dengan lancar?

A dan B merupakan dua huruf terawal dalam susunan abjad bahasa Inggeris. A juga adalah huruf vowel yang sangat am digunakan dalam pembentukan ayat-ayat.

Tahukah anda, sekiranya anda menulis nombor dalam bentuk perkataan, yakni 'one, two, three, four..' dan seterusnya, anda hanya akan menggunakan huruf A apabila anda perlu menulis frasa 'one thousand.'

Sementara huruf B pula hanya akan anda gunakan kali pertama, apabila anda sudah mengira sehingga 'one billion.'

Agak sukar untuk menjawab soalan ini disebabkan oleh wujud dua pendapat berbeza.

Banyak pihak bersetuju bahawa istilah 'set' merupakan perkataan paling kompleks, mampu membawa lebih 430 makna dan penggunaan dalam kaedah yang berbeza; seperti 'set the table' atau 'bring your toolset' atau 'we will set the date' serta banyak lagi.

Namun evolusi istilah 'run' menjadikan istilah tersebut sebagai perkataan paling banyak makna dalam bahasa Inggeris, dengan lebih 645 makna dan tatacara penggunaan berbeza keseluruhannya.

Anda boleh menggunakan 'run' dalam terlalu banyak cara, seperti 'I run today,' 'keep the engine running,' 'he was run down by the bull', 'he runs into massive debt' dan pelbagai lagi cara penggunaan istilah sama yang membawa maksud berlainan, setiap kali penggunaannya.

Istilah tersebut dibentuk dengan 17 huruf kesemuanya, tanpa mempunyai penggunaan huruf yang sama walau sekali pun.

Dikategorikan sebagai 'isogram' (perkataan tanpa huruf berulang) terpanjang dalam bahasa Inggeris, subdermatoglyphic merujuk kepada bahagian kulit yang berada di bawah kuku kita.

Di antara kesemua perkataan dan frasa dalam bahasa Inggeris, hanya wujud 22 perkataan yang menggunakan huruf X, Y dan Z serentak dalam pembentukannya. Antaranya adalah DEOXYGENIZE, OXYGENIZER, EXOENZYME, ZANTHOXYL dan ZOOTAXY.

Namun hanya perkataan HYDROXYZINE menjadi satu-satunya perkataan yang mempunyai susunan huruf X, Y dan Z mengikut susunannya yang sebenar.

Kami berharap agar anda mendapat manfaat daripada perkongsian ini. Jika ada perkara menarik berkaitan yang ingin anda kongsikan, jangan malu-malu nak suarakan dalam ruangan komen kami ya!


Kenali Sonam Wangchuk, Jurutera Yang Menjadi Inspirasi Watak Phunsukh Wangdu Dalam Filem 3 Idiots

Kebanyakan daripada kita mungkin pernah menonton filem Bollywood, 3 Idiots yang agak popular tidak lama dahulu. Filem berunsur komedi yang dibintangi oleh Aamir Khan, Kareena Kapoor dan beberapa nama besar dalam industri Bollywood ini menarik minat ramai pihak daripada seluruh dunia kerana jalan ceritanya yang tidak cliche dan mesej yang disampaikan juga cukup bermakna.

Filem ini memaparkan kisah persahabatan tiga pelajar di sebuah kolej kejuruteraan India dan merupakan satira mengenai tekanan sosial di bawah sistem pendidikan semasa di India.

Filem ini turut mendapat kejayaan yang meluas setelah ditayangkan pada 25 Disember 2009. Filem ini juga merupakan filem terlaris pada minggu pertama tayangannya di India, malah popular di negara-negara Asia Timur seperti China dan Jepun.

Tayangan filem ini juga memperoleh kutipan kasar $90 juta daripada seluruh dunia, menjadikannya filem dari India yang mencatat kutipan tertinggi pada ketika itu. Filem arahan Rajkumar Hirani ini turut memenangi beberapa anugerah dan pengiktirafan antarabangsa antaranya "Best Outstanding Foreign Language Film" di Anugerah Akademi Jepun dan "Best Foreign Film" di Festival Filem Antarabangsa China di Beijing.

Kerana keyaannya dan impaknya yang luar biasa, filem ini juga telah dilakonkan semula dan dialih bahasa antaranya  Nanban (Tamil - 2012), 3 idiotas (Mexico - 2017) dan 3 Idiotim (Israel- 2021).

Selain jalan ceritanya yang menarik dan lari daripada kebiasaan, filem ini harus dipuji kerana turut memberi impak kepada industri pelancongan di Ladakh dan kritikan terhadap sistem pendidikan di India yang dianggap terlalu mengongkong.

Walaupun penggambaran di Ladakh hanya dipaparkan dalam babak terakhir filem ini, ianya berjaya mempromosikan tempat ini ke seluruh dunia. Dalam sekelip mata, ramai pelancong dari seluruh pelusuk dunia datang ke sini untuk melihat dengan mata mereka sendiri keindahan kawasan ini.

Penggambaran yang berlatarbelakangkan Tasik Pangong dan keindahan kawasan gunung-gunung di Ladakh cukup memukau. Malangnya, kerana terlalu ramai pelancong kawasan ini mula dicemari oleh sampah sarap yang ditinggalkan oleh para pelancong. Kisah ini pernah kami tulis dahulu dalam artikel Kesan Pengaruh Filem Idiots Terhadap Pembangunan dan Kemusnahan Ladakh.

Filem ini juga menjadi satira bagi mengkritik sistem pendidikan di India yang "memaksa" para pelajarnya mengambil bulat-bulat daripada buku teks semata-mata, sekalipun mematikan pemikiran kritis dan kreatif para pelajar.

Dalam 3 Idiots, watak Ranchoddas (atau nama sebenarnya Phunsukh Wangdu) lakonan Aamir Khan digambarkan seabagai seorang saintis hebat yang mempunyai pelbagai paten hasil ciptaannya. Walaupun di kolej beliau bukanlah pelajar paling bijak, pemikirannya yang kreatif sentiasa menarik minat orang sekeliling.

Watak Phunsukh Wangdu ini dipercayai mendapat inspirasi daripada seoran]g individu bernama Sonam Wangchuk. Sonam Wangchuk merupakan seorang jurutera dan lebih menarik beliau sememangnya berasal dari Ladakh! Ketiadaan sekolah di kawasannya menyebabkan beliau hanya mendapat pendidikan ketika berusia 9 tahun.

Beliau kemudiannya berjaya menyambung pelajarannya di Perancis sebelum menjadi jurutera. Bukan hanya hebat mencipta, beliau juga merupakan antara individu yang bercita-cita untuk merevolusikan sistem pendidikan di India.

Dalam filem 3 Idiots, Phunsukh Wangdu digambarkan memiliki sebuah institusi pendidikan untuk melahirkan lebih ramai saintis sepertinya. Di dunia nyata, Sonam Wangchuk turut mengasaskan sekolah seumpanya yang diberi nama Student Educational and Cultural Movement (SECMOL) yang didaftarkan secara rasmi pada tahun 1998.

SECMOL adalah sekolah bukan tradisional yang membawa reformasi pendidikan di wilayah Ladakh, Jammu dan Kashmir dan meningkatkan jumlah pelajar yang berjaya menyelesaikan peperiksaan hingga ke peringkat pertengahan.

Ice Stupa, sejenis glasier tiruan hasil inovasi dan ciptaan Sonam Wangchuk untuk mengatasi masalah air di tempat tinggalnya

Walau filem 3 Idiots begitu popular, Sonam Wangchuk sebenarnya tidaklah begitu teruja mengenainya walaupun dirinya dijadikan insprasi bagi watak Phunsukh Wangdu. Baginya, masyarakat seharusnya melihat realiti sebenar di sebalik filem tersebut.

Menurutnya lagi, sistem pendidikan di india seharusnya direvolusi kerana ianya tidak relevan dn tidak seiring dengan peredaran zaman. Ketika ditanya oleh orang ramai sekiranya kisah yang dipaparkan dalam filam tersebut adalah kisah dirinya, Sonam Wangchu tegas mengatakan ianya bukanlah kisah mengenai dirinya.


5 Kategori Pahlawan Dalam Era Feudal Jepun

Pengaruh masyarakat Jepun layak dikatakan tersebar ke serata dunia, sehinggakan kita pun tahu sedikit sebanyak tentang sejarah dan budaya mereka.

Salah satu warisan Jepun yang cukup popular dan sering diperkatakan, adalah berkaitan tentang kelompok-kelompok pahlawan Jepun yang sering diangkat dalam budaya popular dunia dalam bentuk filem, animasi, drama dan komik.

Bagi peminat komik Jepun atau 'manga', istilah ninja dan samurai merupakan antara gelaran yang selalu dipopularkan. Jom kita pelajari serba sedikit tentang kelas ninja dan samurai, serta 3 lagi kategori yang kurang popular tetapi tetap menarik sejarahnya.

Disebut sebagai 'nin-jiya' atau turut popular dengan gelaran 'shinobi', ninja sangat popular dalam budaya popular dunia kerana pakaian seragamnya yang ikonik.

Berseragam gelap dengan muka ditutup rapat agar tidak terdedah identiti, seorang ninja bergerak secara sulit, bersembunyi melakukan sabotaj atau membunuh sasaran tanpa dikesan.

Antara kumpulan ninja yang terkenal dalam sejarah Jepun adalah ninja Iga dan Koga yang digeruni pada abad ke 16, disebabkan oleh kemampuan mereka menyerang tanpa dikesan.

Individu terakhir yang menggelarkan dirinya ninja adalah seorang lelaki bernama Jinichi Kawakami, seorang jurutera yang mengakui dia adalah pewaris kepada keturunan sebenar keluarga ninja.

Bagaimanapun, pengakuan Kawakami kurang diterima sesetengah pihak disebabkan oleh ketiadaan bukti yang memperkukuhkan dakwaannya itu.

Jarang dipaparkan sebagai watak utama dalam karya-karya fiksyen, kelas pahlawan 'sohei' merupakan kumpulan individu berlatar belakang agama Buddha yang memilih untuk menjadi pahlawan dan askar kepada tokong, demi melindungi kepentingan mereka.

Disebabkan oleh kewujudan kumpulan pahlawan ini dalam jumlah yang ramai serta terlatih, ada kalanya pemimpin-pemimpin era feudal Jepun mengupah 'sohei' untuk memperkuatkan barisan tentera mereka - kebiasaannya bergerak sebagai pelindung samurai.

Berbeza dengan kumpulan samurai yang lebih dilindungi dengan baju perisai, sohei pula tidak dibebankan perlindungan berat sebaliknya memakai pelindung ringan dengan identiti utama mereka adalah kepala yang botak.

Senjata utama kumpulan sohei adalah naginata, sejenis senjata kayu panjang dengan bilah mirip pedang dipasangkan dihujungnya.

Selain ninja, samurai merupakan antara kelas pahlawan yang paling terkenal di kalangan masyarakat dunia, disebabkan oleh rekaan baju perisai, topeng dan topi keledar mereka yang unik serta kelihatan menggerunkan.

Kedudukan samurai dalam sistem feudal Jepun meletakkan mereka dalam kelompok yang bernasib baik. Jika dibandingkan dengan kelas-kelas lain, samurai merupakan antara individu kelas bangsawan yang turut sama mempunyai kedudukan penting dalam masyarakat.

Oleh sebab itulah samurai biasanya merupakan kumpulan pengawal yang paling rapat dengan pemimpin tertinggi yang digelarkan Daimyo.

Disebabkan oleh kedudukan itu jugalah peralatan samurai menampakkan perbezaan kemampuan, di mana samurai mempunyai peralatan berkos tinggi serta menggunakan senjata pedang terbaik, ditempa pakar pedang zaman tersebut.

'Bushido' merupakan kod seorang samurai yang mengawal hidupnya dalam setiap aspek, mengangkat nilai-nilai tertentu yang membezakan tatacara kelakuan dan pertarungan seorang samurai, berdasarkan kepada sifat hormat seorang lelaki kepada tingkah lakunya dirinya sendiri dan juga musuh yang perlu dikalahkan.

Hubungan antara samurai dan daimyo sangat penting dalam menentukan kedudukan seorang samurai, dalam sistem masyarakat feudal Jepun.

Namun bagi samurai yang kehilangan tuan, mereka akan jatuh ke dalam kategori pahlawan berbeza yang diistilahkan sebagai 'ronin.'

Ronin adalah bekas samurai yang hilang kedudukannya dalam masyarakat, memerlukan mereka menyara diri sebagai seorang pahlawan dengan mengambil tugasan-tugasan baru berdasarkan kepada upah yang mereka terima.

Disebabkan ketiadaan struktur, golongan ronin hidupnya hanya mengikut saja ke mana mereka dibawa, menyebabkan gelaran 'ronin' yang bermaksud 'mereka yang dihanyutkan ombak' lekat kepada bekas-bekas samurai ini.

Ronin hilang segalanya; kuasa, kedudukan dan tuan yang mengangkat kedudukan mereka.

'Ikko-ikki' tidak merujuk kepada seorang individu, sebaliknya ikko-ikki adalah satu gerakan perang yang dibentuk oleh orang-orang kebanyakan seperti petani dan jiazamurai, golongan bangsawan pemilik estet-estet kecil yang bersatu di bawah payung agama Buddha.

Disebabkan oleh struktur organisasi mereka yang agak longgar serta berteraskan kepada elemen agama sebagai penyatuan utama, Ikko-ikki lebih mirip dengan pasukan militia era moden.

Fokus utama mereka bersatu bermula pada abad ke 15 adalah untuk menjatuhkan sistem feudal Jepun yang pada ketika dikuasai daimyo-daimyo, dalam usaha untuk menyebarkan ajaran Buddha serta membersihkan Jepun daripada elemen kotor.

Kewujudan gerakan Ikko-ikki yang bermakna 'penyatuan satu matlamat' mula memberi ancaman kepada sistem feudal Jepun, sehinggakan gerakan pemberontak ini berjaya menguasai wilayah Kaga pada tahun 1488, sebelum mereka bertindak menyerang pusat pentadbiran Kyoto.

Walaupun tindakan mereka cuba mengambil alih pemerintahan Jepun digagalkan tentera di bawah kendalian Shogun (komander perang) Jepun, pemberontakan Ikko-ikki terus berjalan selama lebih 100 tahun - sehinggalah Oda Nobunaga, daimyo terkenal yang berjaya menyatukan Jepun menamatkan perjuangan Ikko-ikki pada tahun 1580.


Kenapa Filipina Masih Menuntut Sabah?

Hubungan negara kita dengan negara-negara jiran kita jarang sekali berbaur dengan kontroversi panjang - kecuali keakraban negara kita dengan Filipina.

Kedua-dua negara sudah berdekad-dekad lamanya terpalit dengan isu tuntutan Sabah oleh kerajaan Filipina, yang nampaknya langsung belum nampak tanda ada jalan penyelesaian. Sebagai rakyat Malaysia, kita sudah tentulah akan memihak kepada negara kita dalam mempertahankan kedaulatan tanahair kita.

Bagaimanapun dari perspektif Filipina, kenapa mereka merasakan mempunyai hak untuk menuntut Sabah daripada Malaysia? Jom kita rungkai topik yang tak pernah reda ini.

Isu tuntutan Sabah oleh kerajaan Filipina kembali disebut secara besar-besaran selepas Menteri Luar Filipina, Teodoro Locsin Jr. memilih untuk membangkitkan kembali gerakan yang dinamakan sebagai 'Biro Borneo Utara' (North Borneo Bureau) semasa sesi pembentangan bajet Kementerian Luar Filipina pada 15 September 2020.

Punca utama isu ini kembali menjadi hangat adalah disebabkan satu insiden yang berlaku dalam media sosial, pada bulan Julai tahun 2020 oleh akaun rasmi kedutaan Amerika Syarikat di Filipina; yang menyebut bahawa Sabah adalah sebahagian daripada Malaysia.

Kenyataan itu dilihat wakil kerajaan Filipina sebagai satu penghinaan ke atas tuntutan negara mereka selama ini ke atas Sabah, apatah lagi selepas 'kesilapan' itu dilakukan salah satu pihak sekutu terkuat mereka selama ini.

Insiden yang mungkin kelihatan kecil pada mata kita, mendapat reaksi besar-besaran netizen negara Filipina yang mengkritik pandangan tersebut seterusnya memulakan perang siber antara warga Filipina dan Malaysia.

Bimbang melihat masyarakat antarabangsa seakan tidak lagi menghiraukan tuntutan mereka, Kementerian Luar Filipina secara rasmi mahu agar kerajaan Filipina kembali serius menangani isu Sabah dengan lebih tegas.

Selepas hangat di media sosial dan Filipina kembali memainkan bunyi-bunyi tuntutan, Malaysia akhirnya mengambil langkah drastik menghantar kenyataan ke Pertubuhan Bangsa-Bangsa Bersatu pada 29 Ogos 2020, menafikan wujudnya hak Filipina ke atas Sabah seperti yang didakwa.

Pandangan Malaysia selari dengan keputusan yang dibuat oleh Mahkamah Keadilan Antarabangsa (ICJ) pada tahun 2001 (pautan PDF), yang secara jelas memihak kepada Malaysia dalam isu berkenaan pemilikan Sabah.

Namun ada juga pihak melihat isu tuntutan ini kembali ditimbulkan disebabkan oleh beberapa faktor politik semasa dan ahli politik hanya mengambil kesempatan memainkan sentimen setempat, ekoran pilihanraya Filipina yang dijadualkan pada awal tahun 2022.

Sentimen tuntutan ke atas Sabah ini dipercayai sengaja dimainkan semula oleh sesetengah pemimpin Filipina dalam memastikan agar memastikan sokongan pengundi dapat ditagih, tanpa menjejaskan reputasi ahli politik kerajaan yang perlu dilihat tetap teguh dengan tuntutan.

Bagaimanapun banyak penganalisis politik percaya permainan tarik tali antara kedua-dua negara dilihat akan terus berterusan saling melakukan provokasi, tanpa benar-benar menjejaskan hubungan diplomatik antara kedua-dua negara demi keamanan serantau.

Kiranya, ramai percaya isu tuntutan ke atas Sabah ini hanyalah retorik yang perlu dimainkan kerajaan Filipina dalam menjaga air muka mereka, kerana secara undang-undangnya jelas dan terang Filipina tidak mempunyai asas untuk melakukan tuntutan.

Persoalan utamanya di sini, jika ICJ dan PBB sendiri tidak pernah mengiktiraf tuntutan Filipina ke atas Sabah sebagai satu perkara yang ada asas - apa hujah Filipina terus berkeras melakukan tuntutan, sehingga mahu menggerakkan semula Biro Borneo Utara pada tahun 2020?

Puncanya bermula semasa era Kesultanan Sulu yang didakwa memajakkan Borneo Utara (Sabah ketika itu) kepada sebuah syarikat British bernama British North Borneo Chartered Company (NBCC), yang bernaung di bawah sistem kolonial Britain pada tahun 1878.

Bagi Filipina, penyerahan Borneo Utara kepada syarikat tersebut hanyalah satu bentuk pinjaman sementara bukanlah penyerahan penuh yang sepatutnya memerlukan Borneo Utara dikembalikan semula kepada Kesulatanan Sulu.

Perjanjian berbentuk dokumen geran ditandatangani Sultan Jamal al Alam, Sultan Sulu ketika itu dengan wakil NBCC, Baron van Overbeck dan Alfred Dent didakwa secara jelas hanya 'memajak' Borneo Utara kepada NBCC - membenarkan NBCC mentadbir Borneo Utara atas perkenan dan keizinan Kesultanan Sulu.

Kerajaan Filipina kini diiktiraf pewaris kepada kerajaan Kesultanan Sulu yang sah, menyebabkan Borneo Utara atau Sabah sepatutnya dipulangkan semula kepada mereka oleh British beberapa dekad lalu.

Semasa berlakunya transisi pertukaran kesemua hak milikan kendalian NBCC yang diambil alih secara rasmi oleh kerajaan Britain pada tahun 1946, kerajaan kolonial Britain dikatakan hanya mendapatkan hak milik sementara yang dipersetujui oleh Kesultanan Sulu ke atas Borneo Utara, berdasarkan kepada perjanjian tahun 1878.

Tuntutan Kesultanan Sulu ke atas Borneo Utara sebenarnya sudah dimulakan selepas era pemerintahan Sultan Jamalul Kiram yang berakhir pada tahun 1936 oleh pihak warisnya, namun tindakan British mengisytiharkan pemilikan mutlak mereka ke atas Borneo Utara tanpa mahu berunding merumitkan isu ini.

Pada tahun 1957, Sultan Ismail Kiram, pewaris Kesultanan Sulu mengisytiharkan pembatalan perjanjian antara NBCC dan kerajaan Sulu yang telah termeterai, memulakan tuntutan rasmi ke atas Borneo Utara diperingkat antarabangsa.

Deklarasi pembatalan perjanjian itu dihantar 3 pihak iaitu PBB, kerajaan Britain dan wakil NBCC di Jesselton (Kota Kinabalu sekarang) bagi membolehkan proses tuntutan mereka dimulakan ke atas Britain yang dikatakan merampas Sabah lalu menyerahkannya kepada kuasa lain.

Perjanjian Manila tahun 1963 antara kerajaan Malaya (ketika itu), Indonesia dan Filipina bagi membincangkan isu referendum rakyat Borneo Utara atau Sabah yang memilih untuk membentuk sebuah persekutuan bersama negeri Tanah Melayu, cuba dicabar keputusannya oleh Filipina sebagai tidak sah.

Sabah selamat menyertai Persekutuan Malaysia pada bulan September tahun sama, mengakibatkan Filipina memutuskan terus hubungan diplomatik dengan negara kita yang baru terbentuk; kerana mereka benar-benar percaya Sabah milik mereka.

Hubungan Malaysia dan Filipina kekal dingin walaupun kedua-duanya saling berdamai dan hanya pada tahun 1989, hubungan diplomatik antara kedua-dua negara terbentuk secara rasmi.

Namun bagi Filipina, pendirian mereka kekal - tuntutan ke atas Sabah akan tetap diteruskan dan Malaysia janganlah menganggap isu ini telah selesai.


Ritual Kematian Etnik Tana Toraja : Pengebumian Paling Mahal di Dunia

Sekiranya seseorang individu itu meninggal dunia, berapa lamakah masa yang diambil untuk mayatnya dikebumikan?

Jawapan bagi persoalan ini sudah tentulah berbeza bergantung pada agama, kaum atau etnik individu yang meninggal dunia tersebut. Namun, bagi yang beragama Islam (Muslim), maka mayatnya perlu diuruskan dan disemadikan sesegera yang mungkin seperti yang dituntut dalam agama.

Proses pengebumian mayat merupakan satu usaha memberi penghormatan terakhir kepada si mati dan sudah tentulah dihadiri oleh ramai ahli keluarga terdekat, kenalan rapat dan sahabat andai.

Berlainan pula halny dengan satu etnik di Sulawesi yang dikenali sebagai Toraja yang sangat terkenal dengan ritual-ritual pengebumiannya yang unik. Sebilangan besar anggotanya tinggal di kawasan Tana Toraja atau "Tanah Toraja" di pusat pulau Sulawesi, 300 km sebelah utara Makassar, ibu kota provinsi Sulawesi Selatan.

Kumpulan etnik ini hidup sederhana dan mempercayai fahaman animisme, yakni satu kepercayaan bahawa semua entiti bukan manusia seperti haiwan, tumbuh-tumbuhan, batu bahkan benda atau fenomena yang tidak bernyawa mempunyai intipati rohani mempunyai semangat yang mesti dihormati agar semangat tersebut tidak mengganggu manusia.

Ritual pengebumian mayat dalam etnik Toraj  merupakan satu aktiviti penting dalam masyaraka tersebut, membolehkan seluruh ahli keluarga an penduduk kampung berdekatan. Ritual ini biasanya berlangsung dalam masa beberapa hari.

Sekiranya seseorang individu daripada etnik ini meninggall dunia, ahli keluarganya dikehendaki untuk menganjurkan beberapa siri ritual pengebumian mayatnya ayng dikenali sebagai Rambu Solo.

Walau bagaimanapun, kebiasaanya ritual ini tidak dijalankan sebaik sahaja individu tersebut meninggal dunia. Hal ini disebabkan perbelanjaan untuk menganjurkan ritual pengebumian ini sangat mahal dan memerlukan ahli keluarganya mengumpul duit untuk mengebumikannya.

Bergantung kepada keadaan kewangan keluarga si mati, ahli keluarganya mungkin mengambil masa beberapa hari, minggu, bulan malah ada yang mengambil masa bertahun lamanya mengumpul duit perbelanjaan bagi menganjurkan majlis ritual ini.

Jadi, apakah yang dibuat kepada jasad mayat tersebut sehingga tubuhnya selamat disemadikan mengikut amalan ritual pengebumian etnik Toraja?

Sepanjang tempoh menunggu ini, mayat si mati tidak dikebumikan tetapi disimpan di satu sudut istimewa dalam rumah keluargannya. Bagi etnik Toraja, seseorang individu yang telah meninggal dunia tetapi belum selamat dikebumikan dianggap belum benar-benar mati tetapi hanya dianggap menderita penyakit.

Sehinggalah ahli keluarganya sudah mempunyai wang perbelanjaan yang mencukupi untuk mengebumikannya, ahli keluarganya akan hidup normal seperti biasa umpama si mati tersebut masih hidup bersama-sama mereka. Malah, mayat tersebut akan dihias dan dipakaikan pakaian yang sempurna umpama ia benar-benar masih hidup.

Adalah umum di Indonesia untuk mencampuradukkan agama dengan kepercayaan dan spiritualisme tempatan, seterusnya mewujudkan beberapa tradisi paling unik di dunia.

Sebilangan besar orang Toraja menganggap diri mereka sebagai orang Kristian tetapi masih banyak yang menjalankan ritual nenek moyang mereka yang disebut Aluk Todolo atau "cara nenek moyang". Berdasarkan undang-undang Indonesia, Aluk Todolo diklasifikasikan sebagai kepercayaan rakyat dan sering disatukan dengan agama Hindu, tetapi itu tidak menghalang orang Toraja Kristian untuk mengamati tradisinya.

Di Aluk Todolo, peristiwa penting dalam kehidupan akan diraikan dengan dua jenis upacara atau ritual. Ritual yang berkaitan dengan kehidupan disebut "rambu tuka" dan merangkumi segala-galanya dari kelahiran dan perkahwinan hingga penuaian, sementara upacara yang berkaitan dengan kematian disebut "rambu solo".

Di antara keduanya, rambu solo adalah perayaan yang lebih besar kerana orang Toraja menganggap kematian sebagai upacara sambutan penghantaran individu tersebut ke dunia lain. Walaupun mengucapkan selamat tinggal kepada orang yang dikasihi  merupakan satu perkara menyedihkan, upacara Aluk Todolo membantu orang yang berduka menangani perasaan sedih mereka.

Tidak seperti kebanyakan orang Indonesia, orang Toraja tidak menyebut upacara pemakaman mereka sebagai upacara atau ritual pengebumian tetapi sebaliknya menganggapnya sebagai sebuah pesta.

Kos bagi menganjurkan upacara pengebumian ini biasanya menelan belanja sekitar $68,000, sekitar RM 280,330 jika ditukar kepada mata wang Ringgit Malaysia. Wang ini cukup untuk membeli rumah kos rendah dan sederhana di negara kita.

Walaupun kebiasaannya ahli keluarga akan menyimpan sejak daripada awal lagi wang untuk perbelanjaan ini, ada kalanya masih tidak mencukupi sehingga mereka terpaksa menunggu beberapa tahun lagi untuk mencukupkan wang perbelanjaan.

Antara ritual penting dalam upacara pengebumian ini adalah upacara mengorbankan haiwan. Orang Toraja percaya bahawa kerbau yang dikorbankan akan membawa orang yang mati ke puya, merujuk kepada alam selepas mati bagi mereka. Semakin banyak kerbau dikorbankan, semakin cepat perjalanan ke puya. Oleh itu, ahli keluarga berusaha sedaya upaya untuk menyembelih sebanyak mungkin kerbau untuk orang yang mereka sayangi.

Keluarga berpendapatan sederhana dijangka menyembelih sekitar 8 ekor kerbau, sementara mereka yang dianggap bangsawan biasanya mengorbankan antara 24 dan 100 ekor kerbau. Di samping itu, keluarga juga harus menyembelih sekurang-kurangnya 50 ekor babi untuk memberi makan kepada para tetamu.

Anggota etnik Toraja jarang ditanam dalam tanah. Mereka ditempatkan di gua-gua yang digali di sisi berbatu gunung, atau diletakkan dalam keranda kayu yang digantung di tebing. Kubur ini biasanya mahal dan memerlukan beberapa bulan untuk disiapkan.

Setiap beberapa tahun, pada bulan Ogos, ritual yang disebut Ma'Nene berlangsung di mana mayat si mati digali untuk dicuci, dirawat dan dipakaikan dengan pakaian baru. Mumia kemudian akan dibawa berarak di sekitar kampung seperti zombie.

Ritual pengebumian Toraja hari ini menarik ribuan pelancong dan ahli antropologi ke pulau itu setiap tahun. Semenjak tahun 1984, Tana Toraja telah dinobatkan sebagai destinasi pelancongan kedua popular setelah Bali oleh Kementerian Pelancongan Indonesia yang memberikan Toraja status selebriti di Indonesia, satu kebanggan bagi etnik Toraja.


Kisah Disebalik Gambar Pertama Yang Dimuatnaik Ke Internet Pada 1992

Pada masa kini, memuatnaik gambar anda ke internet bukanlah perkara yang sukar. Malah, laman-laman sosial seperti Facebook, Instagram dan Twitter menjadi pilihan bagi para penggunanya yang terdiri daripada pelbagai lapisan umur untuk berkongsi gambar-gambar mereka dengan kenalan di laman sosial.

Semuanya boleh dilakukan dengan hanya beberapa klik sahaja. Malah, kanak-kanak pun melakukannya sendiri kerana ianya semudah ABC. Cuma yang anda perlukan adalah sambungan internet yang pantas dan bagus.

Pernahkah anda terfikir, apakah gambar pertama yang dimuatnaik ke internet?

Gambar yang anda lihat di atas dipercayai merupakan gambar pertama yang dimuatnaik ke internet oleh Tim Berners Lee yang merupakan individu bertanggungjawab (bersama kumpulannya) untuk mencipta rangkaian internet.

Ianya adalah gambar ahli kumpulan komedi Les Horribles Cernettes yang berpangkalan di Switzerland, lokasi sama yang menjadi makmal CERN. CERN merupakan akronim bagi European Organization for Nuclear Research, salah satu pusat penyelidikan saintifik terbesar dan paling dihormati di dunia dan berpangkalan di Switzerland.

Kumpulan ini diketuai oleh Michele de Gennaro, seorang penghasil grafik 3D di CERN. Gambar bersejarah ini telah diambil pada tahun 1992 oleh Silvano de Gennarodi di belakang pentas pada majlis Hadronic Music Festival. Silvano de Gennarodi  ketika itu merupakan teman lelaki kepada Michele dan turut bekerja di CERN sebagai pembangun IT.

Gambar ini dambil menggunakan kamera Canon model EOS 650 dan dibuat sedikit suntingan penambahan tulisan Les Horribles Cernettes berwarna merah jambu menggunakan sebuah perisian yang dipercayai sebagai versi pertama perisian suntingan gambar popular Photoshop.

Les Horribles Cernettes ketika itu lebih dikenali sebagai kumpulan parodi kerana dianggotai oleh mereka yang nerd yang gemar membuat jenaka. Namun, Silvano de Gennarodi tidak pernah menyangka gambar yang sebenarnya disunting untuk dijadikan poster bagi mempromosikan kumpulan tersebut mencipta sejarah sebagai gambar pertama yng dimuatnaik ke internet.

Bagi kebanyakan daripada kita, gambar tersebut mungkin tidak membawa apa-apa makna. Bagaimanapun, fungsi atau kebolehan memuatnaik gambar ke internet ini telah membuka lembaran baru dalam dunia internet.

Rangkaian internet dikatakan bermula pada 20 Disember 1990 hasil idea Tim Berners Lee ketika beliau bekerja sebagai konsultan perisian di CERN. Cita-citanya ketika itu adalah jelas - ingin membina sebuah rangkaian maya yang membolehkan para saintis menghubungkan pangkalan data antara satu sama lain di seluruh dunia.

Laman web pertama (seperti gambar di atas) memaparkan secara terperinci maklumat teknikal bagaimana format HTML berfungsi kepada ahli-ahli kumpulan yang terlibat dalam projek tersebut. Segalanya dihoskan dalam komputer NeXT milik Tim Berners Lee sendiri.

Pada beberapa tahun awal kewujudan laman web tersebut, ia sememangnya menjadi medium kepada para saintis untuk bertukar-tukar maklumat mengenai kajian saintifik mereka. Lama-kelamaan, ianya sedikit berubaha apabila teknologi baru mula membolehkan sokonngan lbih daripada sekadar teks.

Komputer Tim Berners Lee yang dipercayai menjadi hos pertama rangkaian internet

Michele de Gennaro mengambil gambar Les Horribles Cernette di atas pada 18 Julai 1992. Ketika itu, kebetulan Tim Berners Lee juga sedang membangunkan sebuah perisian yang membolehkan imej berformat GIF dipapar dan disokong di laman web.

Pada satu hari, beliau telah meminta Michele de Gennaro yang duduk berhampiran dengannya untuk memberinya gambar untuk cuba dimuatnaik ke intrnet. Maka, Michele de Gennaro telah scan gambar tersebut dan memberinya kepada Tim Berners Lee.

Mungkin anda menyangka gambar pertama yang dimuatnaik ke internet sudah pastilah sesuatu yang bermakna atau gambar yang diambil oleh jurugambar popular. Malangnya, hanya gambar yang discan daripada gambar poster Les Horribles Cernettes yang menjadi gambar pertama di internet.

Tim Berners Lee juga merupakan peminat kumpulan tersebut, maka ianya merupakan sebuah penghargaan besar kepada kumpulan tersebut kerana gambar meraka merupakan sebahagian daripada sejarah.

Sehingga saat tersebut, laman web telah menjadi tempat yang sangat serius yang hanya digunakan oleh para saintis untuk bertukar-tukar info mengenai kajian mereka. Sedar akan popularitinya yang semakin meningkat naik, Tim Berners Lee sedar medium internet ini boleh digunakan oleh lebih ramai pihak dan bukan sekadar tempat para sainstis bertukar-tukar info.

Disebabkan itulah beliau telah berekpserimen dengan membangunkan perisian yang boleh menyokong muatnaik gambar ke internet. Beliau mahu menjadikan internet sebagai satu medium yang menarik maka apa yang dilakukannya? Dengan memuatnaik gambar wanita cantik.


Operasi APT41 : Bagaimana Rakyat Malaysia Terlibat Kempen Perang Siber China

Dua orang rakyat Malaysia dilaporkan telah ditahan selepas kerajaan Amerika Syarikat mengeluarkan waran tangkap ke atas mereka berdua.

Ahli perniagaan bernama Wong Ong Hua berusia 46 tahun dan Ling Yang Ching, 32 tahun yang beroperasi dari Sitiawan, Perak ditahan pihak berkuasa negara kita. Sementara 5 orang lagi warga China yang menjalankan operasi bersama mereka masih bebas.

Ketujuh-tujuh mereka merupakan sebahagian daripada kumpulan perang siber kelolaan kerajaan China, yang dikenali sebagai APT41. Jika anda pembaca tegar Iluminasi, nama itu pasti biasa anda dengari bukan?

Pada bulan Mei tahun 2020, kami sudah menerbitkan artikel yang menjelaskan tentang organisasi perang siber yang diwujudkan oleh China, dalam usaha untuk mengintip dan menggodam apa saja maklumat berkenaan ketenteraan negara kita.

Kumpulan yang dikenali dengan nama kod APT40 yang beroperasi dari Hainan, China telahpun berjaya dan serangan ini telahpun disahkan berlaku pada bulan Februari tahun yang sama.

Sebenarnya ketika tempoh serupa, beberapa agensi risikan barat sudah pun mengeluarkan amaran berkenaan kumpulan APT41 yang dinamakan sebagai 'Double Dragon'.

APT41 merupakan kumpulan perang siber bagi mendapatkan maklumat yang boleh membantu dalam isu mewujudkan kerjasama antara syarikat luar dengan China atau penggabungan struktur, berkaitan bidang kesihatan, media, telekomunikasi, pendidikan, matawang digital dan topik kita hari ini - permainan video.

Kumpulan ini diberikan tanggungjawab untuk menyerang 14 buah negara dalam tempoh 7 tahun, iaitu Hong Kong, Perancis, India, Itali, Jepun, Myanmar, Belanda, Singapura, Korea Selatan, Afrika Selatan, Switzerland, Thailand, Turki, UK dan sudah tentulah Amerika Syarikat.

Matlamat besar APT41 seperti yang digariskan dalam skop fokus utama mereka, adalah untuk mendapatkan informasi atau apa saja maklumat yang boleh meluaskan bidang penyelidikan dan pembangunan China dalam sektor terbabit.

Namun APT41 sejak dari awal penubuhannya lagi dilihat agak cenderung mensasarkan industri permainan video dalam gerak kerja mereka, malangnya dibantu oleh dua warganegara kita.

Wong Ong Hua dan Ling Yang Ching didakwa menggunakan kedudukan mereka sebagai pengasas kepada SEA Gamer Mall, sebuah portal digital permainan video berpengaruh bagi membolehkan kod-kod tersembunyi, dipasangkan di mana-mana peranti milik individu lain bagi membolehkan pengumpulan data dilakukan.

Kod-kod pintu belakang ini bukan saja mampu mengumpul data peribadi sasaran secara sulit, malahan mampu menjana keuntungan lumayan kepada mereka yang terlibat seperti apa yang didakwa dilakukan oleh Wong dan Ling.

Dalam kertas pertuduhan kerajaan Amerika Syarikat, kedua-duanya didakwa di bawah dakwaan mengaut keuntungan dalam pasaran gelap, berkonspirasi dengan kerajaan China, memalsukan identiti, mencuri identiti, penggodaman, penyeludupan wang serta menyalah guna pendaftaran nama domain internet, bagi tujuan penipuan.

Satu perkara yang perlu kita tahu tentang APT41 - selain daripada ditugaskan menjalankan arahan kerajaan China, matlamat lain APT41 adalah bagi menjana keuntungan dalam skala besar.

Ini agak berbeza dengan kumpulan perang siber lain yang beroperasi di China, yang lebih memfokuskan kepada kompilasi maklumat sahaja. Atas sebab itulah APT41 gemar sekali mensasarkan industri permainan video sebagai mangsa utama mereka, kerana penggunaan matawang digital digunakan secara meluas dalam industri tersebut.

APT41 dilaporkan berjaya menjana jutaan ringgit wang digital dalam sebuah judul permainan video popular, yang kemudiannya dijual kepada pembeli-pembeli yang mahukan jalan mudah untuk mendapatkan apa yang mereka mahu dalam judul tersebut.

Kumpulan itu juga dilaporkan gemar mensasarkan syarikat-syarikat pengelola perkhidmatan pembayaran digital, bagi memintas transaksi yang dijalankan apabila melibatkan transaksi dalam judul (in-game transaction) dan juga transaksi menggunakan matawang sebenar.

Dalam satu kejadian, APT41 juga pernah menghantar emel ugutan kepada sebuah syarikat permainan video dalam talian selepas mereka berjaya memasang kod mereka dalam pelayan syarikat itu, bagi mendapatkan dana daripada mangsa.

Pendedahan terbaru ini mendedahkan bagaimana dalamnya ejen-ejen risikan China dari warga negara luar, terbabit dalam usaha menjayakan visi kerajaan tanah besar itu.

Tahukah anda tentang kes warganegara Singapura yang dilantik menjadi ejen risikan China? Berapa ramai lagi individu serupa berada di kalangan kita agaknya?

Seven International Cyber Defendants, Including “Apt41” Actors, Charged In Connection With Computer Intrusion Campaigns Against More Than 100 Victims Globally


Bagaimana Kematian Akibat Tidur Dalam Kereta Boleh Berlaku?

Penulisan ini ditulis oleh Dr. Muhammad Izzat, seorang Pegawai Perubatan Obstetrik & Ginekologi, di laman Facebook beliau dan pihak iluminasi telah mendapat kebenaran mengulang siar penulisan ini untuk manfaat bersama.

Hari ini kita dikejutkan dengan berita tentang insiden yang menyebabkan seorang wanita dimasukkan ke hospital dan mengorbankan 3 lagi sahabatnya.

Dilaporkan punca kematian adalah keracunan karbon monoksida akibat #kebocoran gas itu pada kenderaan mangsa. Ia berlaku ketika mereka tidur di dalam kereta yang enjinnya dibiar hidup.

Susulan itu, ramai yang kongsikan fakta tentang keracunan monoksida dan bagaimana ia boleh membahayakan nyawa. Namun, ada beberapa perkara yang kurang diberi penekanan.

Anda tahu tak apa maksud kebocoran karbon monoksida pada kenderaan? Dari manakah datangnya gas ini?

Ia bocor dari mana ke mana? Bagaimana nak elakkan kebocoran gas ini?

Pembakaran bahan api dalam enjin kenderaan menghasilkan beberapa jenis gas yang berbahaya kepada kesihatan, dan salah satu daripada adalah karbon monoksida.

Lazimnya gas ini akan dikeluarkan dari enjin melalui sistem ekzos yang terdiri daripada beberapa bahagian. Sistem ini juga berfungsi untuk mengurangkan bahaya gas-gas berkenaan.

Catalytic converter berfungsi untuk mengubah karbon monoksida kepada gas yang lebih selamat iaitu karbon dioksida. Kereta yang dibangunkan selepas tahun 80-an pasti ada komponen ini.

OK! Setelah mengetahui hal ini, dah boleh teka di manakah boleh berlaku kebocoran karbon monoksida? Betul, pada sistem ekzos kenderaan, khususnya pada komponen-komponeen sebelum catalytic converter.

Kebocoran boleh berlaku di sambungan antara enjin, manifold/extractor, exhaust pipe, catalytic converter atau pada komponen itu sendiri, menyebabkan banyak karbon monoksida terbebas.

Catalytic converter ini diwajibkan untuk kenderaan masa kini untuk pastikan asap yang dihasilkan oleh kenderaan lebih selamat dan memberi impak kesihatan yang minima.

Namun, ada pemilik kenderaan membuang catalytic converter dan peredam daripada sistem ekzos kerana ia dapat meningkatkan sedikit prestasi enjin kenderaan mereka. Ini modifikasi bahaya.

Jadi, apakah yang langkah-langkah yang kita boleh lakukan untuk elakkan keracunan karbon monoksida akibat kebocoran gas itu daripada sistem ekzos kenderaan kita?

1. Jika ekzos berbunyi kuat dan kasar, serta ada bau asap yang menyengat hidung, itu merupakan antara tanda kemungkinan ada kebocoran pada ekzos. Bawalah kenderaan untuk diperiksa.

2. Jika keluar notifikasi/amaran logo enjin, periksa sekali sistem ekzos. Logo enjin itu juga akan menyala jika oxygen sensor mengesan ada masalah dengan pembakaran dan gas ekzos.

3. Jangan sesekali buang catalytic converter daripada sistem ekzos kenderaan kita. Ia adalah modifikasi yang membahayakan kesihatan dan alam sekitar, serta menyalahi undang-undang.

4. Tinggalkan amalan memanaskan enjin kenderaan jika kenderaan berada di kawasan yang agak tertutup, seperti di dalam garaj, kolong rumah, bangsal tertutup, dan sebagainya.

5. Tak usah tidur di dalam kenderaan berhenti yang enjinnya dibiarkan hidup, tidak kira tingkap terbuka atau tertutup, pendingin hawa dihidupkan atau dimatikan. Nak tidur dalam kereta, matikan enjin.


Realiti Sebenar Isu Kegagalan Jualan Hartanah Kediaman di Malaysia

Isu lambakan kediaman di negara kita merupakan satu perkara yang boleh menjadi krisis besar kepada negara kita, seandainya isu tersebut tidak diselia dengan sempurna.

Didefinisikan sebagai 'overhang' atau 'berstatus tergantung', di negara kita mana-mana kediaman yang telah berjaya disiapkan dan gagal dijual dalam tempoh 9 bulan selepas siap dibina; dikategorikan dalam kelas 'tergantung.'

Setiap negeri mempunyai isu dan masalah mereka sendiri, disebabkan perbezaan harga dan kemampuan penduduknya. Apakah realiti sebenar masalah ini di Malaysia?

Bank Negara Malaysia (BNM) sudah menyatakan dengan jelas dalam pelbagai laporan mereka, bahawa punca utama berlakunya status tergantung pada jualan kediaman adalah berpunca daripada harga jualan kediaman sendiri yang tidak munasabah.

Garis panduan harga kediaman yang telah ditetapkan oleh Bank Dunia sebagai kadar terbaik berada pada tahap 3 kali nisbah median pendapatan tahunan penduduk sesebuah negara atau lokasi.

Malangnya, menurut laporan BNM pada tahun 2016, negara kita layak berada dalam kategori 'harga sangat tidak berpatutan' kerana secara puratanya penduduk negara kita memerlukan 4.8 kali pendapatan.

Beberapa inisiatif kerajaan yang dijalankan sebagai usaha untuk menyusutkan masalah ini seperti kempen Kempen Pemilikan Kediaman (Home Ownership Campaign) bermula pada Januari 2019 dilihat masih kurang berkesan meningkatkan pemilikan.

Banyak pihak pasti akan terus menuding jari kepada harga kediaman sebagai punca utama, namun apa yang tidak ramai sedar; 35% daripada unit kediaman tidak terjual meliputi rumah-rumah berharga bawah RM300,000.

Kategori ini merupakan penyumbang terbesar kepada jumlah unit yang dikategorikan tergantung.

Bermula pada tahun 2015, berlakunya trend pembinaan yang dilihat tidak terkawal berlaku.

Dalam tempoh 4 tahun sahaja dari 2015 sehinggalah tahun 2018, jumlah kediaman tidak terjual meningkat daripada 10,897 unit kepada 32,313 unit sebelum turut sedikit kepada 30,664 unit pada tahun 2019.

Apa yang berlaku sebenarnya yang menyumbang kepada peningkatan mendadak ini?

Syarikat-syarikat pemaju dalam tempoh tersebut sebenarnya menjalankan pembinaan unit-unit kediaman, tanpa mengambil kira tahap sebenar had pembelian masyarakat.

Secara purata, peratusan kediaman terjual di negara kita menurun daripada tahun 2010 yang ketika itu berada pada tahap 45.7% kepada 30.9%. Ini merupakan penyumbang utama kepada isu masalah kediaman tergantung kerana berlakunya penurunan kadar pembeli yang agak mendadak.

Apakah yang menyebabkan berlakunya lambakan kediaman penyumbang kepada masalah ini?

Negara kita mengalami pasaran hartanah zaman kemuncak bermula tahun 2010 sehingga 2015, di mana pada ketika tempoh tersebut orang ramai digalakkan untuk mula memiliki kediaman sendiri dengan bantuan pinjaman dilonggarkan.

Pengenalan beberapa insentif seperti skim DIBS pada tahun 2009 turut sama menyumbang kepada penjualan rancak sebelum kontroversi berkenaan skim ini yang sebenarnya meningkatkan lagi kos kepada pembeli, mendorong kepada pemberhentian skim tersebut pada tahun 2014.

Dipacu oleh trend jualan yang rancak, pemaju mula membina lebih banyak kediaman bagi mengambil kesempatan ke atas minat pembeli namun bekalan akhirnya melebihi permintaan.

Jumlah kediaman jenis bertingkat menyumbang kepada lambakan kediaman tergantung paling besar, merangkumi 14,965 unit keseluruhannya walaupun sebahagian besarnya berada di bawah harga RM200,000 - menunjukkan permintaannya di kalangan masyarakat sebenarnya agak rendah.

Rumah atas tanah merangkumi unit teres, banglo dan berkembar pula walaupun digabungkan kesemua unit tergantung, jumlahnya lebih rendah berbanding unit berbanding menunjukkan kecenderungan minat orang ramai dalam mendapatkan 'rumah atas tanah.'

Negeri Johor mengalami masalah unit kediaman tergantung terburuk bagi tahun 2019, merekodkan 5,627 unit kesemuanya diikuti Perak dengan 5,024 unit. Selangor, Pulau Pinang dan WP Kuala Lumpur merupakan tiga negeri seterusnya.

Perlis menjadi negeri paling sikit unit kediaman tergantung dengan hanya 33 buah kediaman sahaja masih belum menemui pemiliknya, diikuti WP Labuan (70), Kelantan (210), Terengganu (498) dan Melaka (678).

Isu kediaman tergantung ini memerlukan tempoh waktu yang lama untuk dipulihkan, sekiranya rekod dan trend lalu dijadikan ukuran. Lonjakan pertambahan unit kediaman yang berlaku pada tahun 2014 sehingga 2016 diramal akan memerlukan masa bertahun-tahun lamanya untuk diredakan.

Apa yang kita harapkan adalah pemaju sepatutnya lebih memahami trend pasaran serta tahap kemampuan sebenar rakyat Malaysia secara amnya. Buat apa bina rumah kalau tak ada siapa nak membelinya?

Turunkan harga. Banyakkan projek rumah atas tanah pada harga berpatutan, bukan lagi galak membina kondominium dan apartment tinggi semata-mata kerana jelas itu lebih mencerminkan kemahuan sebenar rakyat kita.


Penemuan Mengejutkan Bukti Kewujudan Hidupan di Planet Zuhrah?

Ketika kajian mengenai eksplorasi angkasa lepas lebih tertumpu kepada kajian di planet Marikh (antaranya kemungkinan untuk membina penempatan manusia di planet Marikh), tiba-tiba kita dikejutkan pula oleh dakwaan terbaru oleh sekumpulan saintis yang mengatakan kemungkinan terdapatnya hidupan di planet Zuhrah.

Pengumuman ini secara rasminya telah dikeluarkan oleh pihak Royal Astronomical Society berdasarkan bukti penemuan gas Phosphine di dalam kawasan atmosfera planet Zuhrah.

Phosphine merupakan sejenis gas yang jarang ditemui dan bertoksik. Gas ini mempunyai bau yang tidak menyenangkan dimana segelintir manusia menyamakan baunya dengan bau bangkai ikan yang sudah membusuk.

Gas ini biasanya boleh ditemui di kawasan yang dipenuhi najis penguin dan lendir kolam yang berkulat. Walaupun gas ini boleh dihasilkan melalui proses industri, ianya juga boleh dihasilkan secara semulajadi oleh organisma anaerobik seperti bakteria dan mikrob.

Maka, berdasarkan fakta dan penemuan inilah sesetengah saintis berpendapat tentang kemungkinan wujudnya hidupan lain di planet Zuhrah. Sebelum ini, para saintis pernah mendakwa bahawa kewujudan gas Phosphine dalam kuantiti yang banyak di planet lain mungkin memberi indikator wujudnya hidupan di planet tersebut.

Kini, para saintis mengatakan terdapatnya gas ini di planet Zuhrah bermakna mungkin wujudnya hidupan lain di planet tersebut.

Sistem solar kita mempunyai 8 bulan planet (atau 9 jika Pluto dianggap sebagai sebuah planet) dan Bumi merupakan salah satu daripadanya. Daripada segi kedudukannya pula, Bumi berada di tempat ketiga jaraknya daripada Matahari sementara Zuhrah pula di tempat kedua.

Kedudukan Bumi dianggap unik dan optimum untuk membolehkan pelbagai hidupan hidup padanya. Planet-planet lain yang berada lebih hampir dengan matahari (Utarid dan Zuhrah) mempunyai suhu yang terlalu panas dan tidak sesuai untuk didiami oleh hidupan.

Sementara itu, planet-planet lain yang berada lebih jauh daripada Matahari (berbanding Bumi) secara umumnya menerima kurang pancaran matahari, menjadikan permukaannya berada dalam keadaan sejuk ekstrim seterusnya menyebabkannya tidak sesuai didiami oleh hidupan.

Walaupun para saintis sudah lama mengkaji kemungkinan terdapatnya hidupan di planet Marikh,  dakwaan terdapatnya kemungkiann hidupan di Zuhrah ini sudah tentunya mengejutkan dan menarik minat ramai pihak.

Secara umumnya, permukaan Zuhrah adalah panas dan sangat berasid. Keadaan yang boleh dianggap ekstrim ini sudah tentulah menyukarkan pelbagai hidupan untuk hidup di permukaannya. Namun, di lapisan atmosfera yang lebih atas, sekitar 35 batu daripada permukaan, ianya dipercayai kurang ekstrim dan berkemungkinan sesuai menjadi habitat bagi hidupan.

Di lapisan atmosfera inilah gas Phosphine ini telah ditemui. Kawasan ini tersangatlah berasid sehinggakan ianya akan menghapuskan gas Phosphine yang wujud disini. Walau bagaimanapun, penemuan gas Phosphine di kawasan ini menandakan terdapatnya "sesuatu" yang menghasilkan gas ini dalam kuantiti yang cukup banyak.

Penemuan ini telah dilaporkan oleh sekumpulan saintis dan pengkaji antarabangsa yang telah diketuai oleh Jane Greaves dari Cardiff University. Laporan yang menyatakan penemuan gas Phosphine di lapisan atmosfera planet Zuhrah ini telah diterbitkan di laman Nature Astronomy pada 15 September 2020.

Walau bagaimanapun, mereka cukup berhati-hati dalam membuat konklusi terdapatnya hidupan di planet tersebut dengan membuat konklusi bahawa penemuan ini tidak membolehkan sebarang konklusi bahawa terdapatnya bukti hidupan lain di planet tersebut, ianya mungkin terhasil (merujuk pada gas Phosphine) oleh satu tindak balas kimia yang belum dapat dijelaskan.

Oleh itu, kajian lanjut perlu dilakukan bagi mengenalpasti bahawa kewujudan gas ini benar-benar menjadi bukti terdapatnya hidupan di planet ini.

Drabek-Maunder, salah seorang saintis dari Royal Observatory Greenwich yang menganggotai kumpulan pengkaji ini dan penulis laporan tersebut mengatakan gas Phosphine ini berkemungkinan juga dihasilkan oleh satu tindakbalas kimia atau geologi yang belum pernah ditemui dan diketahui sebelum ini. Mungkin juga terhasil melalui proses biologi.

Menurutnya lagi, kajian yang diterbitkan dalam laporan itu belum konklusif mengenai terdapatnya hidupan lain di Zuhrah. Walau bagaimanapun, penemuan gas yang jarang ditemui ini di lapisan atmosfera atas di planet ini cukup mengujakan bagi mereka.

Buat masa ini, kumpulan pengkaji ini tidak dapat menerangkan secara terperinci bagaimana kuantiti gas Phosphine yang banyak itu terhasil. Percubaan para pengkaji ini menghasilkan model khas daripada aktiviti gunung berapi, sinaran matahari dan petir untuk menghasilkan jumlah gas Phosphine dalam kuantiti yang banyak seperti di Zuhrah juga nampaknya gagal.

Sementara itu, beberapa pakar yang tidak terlibat dengan kajian ini mengatakan penemuan ini cukup mengujakan, sekurang-kurangnya ia membuka lembaran baru mengenai kajian terhadap planet lain dalam sistem solar kita.

Penemuan ini menjadi bukti terdapat satu proses unik yang berlaku di Zuhrah (yang belum dapat dijelaskan oleh sains). Planet tersebut yang berasid dan panas (cukup panas untuk meleburkan plumbum) sebelum ini kurang mendapat perhatian para saintis berbanding dengan Marikh.

Lebih menark, penemuan gas Phosphine di Zuhrah ini adalah penemuan secara tidak sengaja. Kumpulan pengkaji ini yang sedang membuat kajian mengenai Phosphine secara "suka-suka" terkejut apabila menemui gas Phosphine yang jarang ditemui ini di lapisan atmosfera atas Zuhrah.

Penemuan mengejutkan ini dibuat menggunakan teleskop berteknologi tinggi James Clerk Maxwell Telescope (JCMT) di Amerika Syarika dan hasil penemuan itu dibuktikan sekali lagi dengan menggunakan teleskop "Alma" di Chile. "Alma" merupakan teleskop terbesar di dunia.

Dakwaan terhadap kemungkinan wujudnya hidupan di Zuhrah setelah penemuan gas Phosphine ini timbul kerana pada tahun lalu, satu laporan yang diterbitkan oleh pasukan pengkaji dari MIT menyatakan bahawa penemuan gas Phosphine merupakan indikator kuat bahawa terdapat wujudnya hidupan di kawasan tersebut.


Bagaimana EA Tentukan Skor Setiap Pemain Dalam Siri FIFA?

Permainan video popular 'FIFA' yang diterbitkan setiap tahun merupakan salah satu francais permainan video paling popular dunia. Untuk menterjemahkan sukan bola sepak ke dalam bentuk digital, memerlukan pengolahan yang agak drastik daripada segi sistem yang digunakan.

Berbeza dengan sukan sebenar yang menggunakan faktor kelajuan, momentum, masa dan pelbagai faktor lain dalam mengukur tahap seseorang pemain; judul FIFA memerlukan setiap informasi yang ada diterjemahkan ke dalam bentuk binari agar dapat diolah sebagai kayu ukur perbezaan antara keupayaan pemain ke pemain.

Penggunaan sistem penilaian skor atau 'rating' menjadi kunci utama kepada sistem ini, di mana seseorang pemain akan dinilai berdasarkan skor 0 ke 100 yang kemudiannya akan menentukan keupayaan pemain itu dalam bentuk digital.

Menterjemahkan tahap kemampuan pemain ke dalam bentuk digital bukan satu tugas yang mudah, apatah lagi apabila melibatkan lebih 800 pasukan/kelab dan merangkumi lebih 18,000 pemain keseluruhannya.

Untuk itu, syarikat pengeluar judul FIFA iaitu EA mempunyai pasukan mereka sendiri yang ditugaskan khas untuk mengumpulkan data setiap pemain yang bakal beraksi secara maya.

Seramai 25 orang produser memikul tanggungjawab ini sepenuh masa, membentuk jaringan kerjasama dengan lebih 300 orang 'Editor Data' yang bertanggungjawab mengumpul dan mengkompilasi data yang diperolehi.

EA mempunyai jaringan lebih 9,000 orang individu khas yang terlibat secara langsung di seluruh dunia dalam membekalkan penilaian mereka untuk setiap pemain. Ribuan orang pembekal data ini datang daripada jurulatih, ejen pencari bakat serta peminat-peminat sukan bola sepak sendiri yang berstatus pemegang tiket bermusim.

Semua pembekal data diberikan akaun khas terus ke pelayan EA yang akan mengumpulkan data, sebelum setiap maklumat yang ada dikategorikan lalu dipecahkan kepada 35 kategori sub-informasi mengikut setiap satu ukuran tahap pemain.

35 kategori itu merangkumi keupayaan larian, stamina, ketepatan hantaran, lompatan dan lain-lain lagi yang dikompilasikan dalam bentuk skor bagi memudahkan pemahaman orang ramai.

Bagaimanapun, menurut Michael Mueller-Moehring, ketua unit ini yang telah berkhidmat sekian lama bersama EA; data yang diperolehi tidak tepat kerana ada kalanya pemain mempunyai kebolehan atau peranan yang tidak boleh difahami hanya dengan angka atau skor.

Mueller-Moehring gemar menggunakan pemain penyerang Jerman dan kelab Bayern Munich, Thomas Muller sebagai contoh; kerana pemain itu merupakan antara pemain 'aneh' yang sukar untuk dikategorikan.

Menurut data yang dikumpulkan, Muller sebagai seorang penyerang tidak mempunyai ketepatan sepakan yang baik. Dia juga perlahan, tidak lincah serta tidak pandai menggelecek bola seperti pemain lain. Jika berdasarkan sepenuhnya kepada data, Muller hanya seorang pemain biasa.

Namun peranan beliau dalam pasukan serta kemampuan Muller untuk berada ditempat yang sepatutnya serta menjaringkan gol walaupun tersalah sepak (yang kerap berlaku) menunjukkan pemain tersebut mempunyai kebolehan unik, berbeza dengan pemain-pemain lain.

Bagi kes seperti Thomas Muller, perbincangan akan dilakukan oleh kumpulan produser dibantu data yang ada bagi menentukan penilaian dunia nyata Muller dapat diterjemah ke dalam bentuk yang lebih adil dalam siri FIFA.

Kondisi-kondisi unik seperti faktor kemampuan pemain yang bergantung kepada taktikal jurulatih dan corak permainan yang menyokong kemampuan pemain, semuanya diambil kira dalam memastikan skor setiap pemain lebih mirip dengan kemampuan dan pengaruh pemain di atas padang.

Selain itu menurut Mueller-Moehring, liga yang disertai pemain juga akan menentukan skor akhir penilaian pemain kerana berdasarkan data yang ada, faktor kualiti liga juga memainkan peranan yang sangat besar kepada perbezaan keupayaan pemain.

Bagi peminat siri permainan video bola sepak, hanya ada dua sahaja judul yang dilihat terus bersaing sehingga kini; sama ada FIFA ataupun musuh tradisinya Pro Evolution Soccer.

Namun sokongan kuat kemampuan kewangan penerbit EA dilihat banyak membantu populariti FIFA, bukan saja dari segi penyelidikan malahan dari segi pelesenan dan juga pemasaran.

Setiap kelab mempunyai peraturan tersendiri dalam perihal perkongsian data, memerlukan penerbit seperti EA mengeluarkan belanja besar bagi menampung sistem pelesenan yang agak tinggi harganya, sebelum penerbit dibenarkan mengakses data dan informasi pasukan.

Visi beliau lebih besar kerana sistem yang digunapakai mereka ketika ini masih belum benar-benar mencerminkan perubahan dunia nyata. Bagi Mueller-Moehring, selagi FIFA belum mempunyai sistem data yang bersifat realistik, mampu mengawal naik turun skor setiap pemain mengikut prestasi atas padang setiap kali beraksi, tugasnya masih belum layak dianggap selesai.

Francais gergasi ini saban tahun menjadi punca utama pendapatan EA, menyalurkan lebih 40% daripada keseluruhan.

Sistem 'Ultimate Team' yang diperkenalkan sejak tahun 2015 berjaya menjana lebih $1 billion USD untuk 3 tahun berturut-turut sejak tahun 2018, menunjukkan sambutan peminat sukan bola sepak semakin menggalakkan.

Oleh sebab itulah, fokus besar terus diberikan kepada pembikinan judul FIFA bagi memastikan persembahannya terus kekal segar dan tidak kekal pada satu takuk semata-mata, walaupun diterbitkan versi baru setiap tahun.

Di belakang itu semua adalah sekumpulan produser yang menggunakan sistem sains data bagi memastikan setiap pemain mendapat skor yang sepatutnya kerana mereka tahu, bukan setakat peminat - malahan pemain juga sangat mengambil berat skor yang diberikan kepada mereka.

Bekas penyerang Manchester United yang kini mewakili Inter Milan, Romelu Lukaku mempertikaikan penurunan skor beliau dalam judul FIFA - walaupun prestasinya memuncak musim lalu. Ada tak pemain tempatan yang mengalami nasib serupa?


Kisah Pesakit Covid-19 Yang Masih Belum Sembuh Selepas 6 Bulan

Bermula pada awal bulan September tahun 2020, sudah lebih 180 hari seorang individu bernama Charlie Russell didapati sah positif jangkitan Covid-19.

Dalam tempoh lebih 6 bulan itu, tahap kesihatan Russell yang baru berusia 27 tahun semakin menurun berbanding sebelumnya. Dia tidak lagi berlari 3 kali sehari yang menjadi amalannya. Keluar minum bersama rakan gagal dipenuhi.

Lebih malang, Russell kini tidak lagi mampu bekerja. Apa yang menjadi masalah - keadaannya tampak tidak berubah lebih baik. Sakit dada, migrain kepala, sesak nafas, rasa hendak pitam dan mudah kepenatan menyelubungi dirinya setiap hari.

Charlie Russell adalah antara individu yang layak dikategorikan sebagai 'pesakit jangka masa panjang Covid-19' yang akan merasai kesan-kesan simptom jangka panjang selepas menjalani rawatan melawan virus tersebut.

Di England, peningkatan individu muda berusia 20-an yang dapati positif virus penyebab Covid-19 menampakkan pola menaik. 3,366 orang didapati positif dalam minggu pertama bulan September; individu berusia 20 hingga 29 tahun merangkumi 28% daripada jumlah yang berjaya dikesan.

Majoriti yang tergolong dalam kelas usia berkenaan besar kemungkinan tidak memerlukan rawatan khas di hospital, namun bagi sebilangan kecil yang perlu dikhuatiri akan menghadapi kesan buruk rawatan yang setakat ini belum mampu dicegah penyelidik.

Menurut Charles Shepherd seorang penyelidik bersama di ME Association, salah tanggapan utama kita khasnya mereka di UK adalah golongan muda kurang berisiko berbanding individu berusia lanjut.

Sedangkan kajian yang lebih baru telah menunjukkan wujudnya risiko besar di mana seseorang individu berusia muda akan mengalami kondisi yang mengakibatkan dia mudah kepenatan pasca rawatan Covid-19.

Angkanya pula bukan kecil. 600,000 orang direkod mengalami pelbagai tahap kesan sampingan pasca rawatan. 12% mengalaminya selama lebih 30 hari, 1 daripada 200 bekas pesakit direkod mengalami kesan melebihi 90 hari.

Seorang jurugambar profesional, Russell tidak bekerja sejak 14 Mac 2020. Dia mula demam selama 2 minggu sebelum pulih. Bagaimanapun selepas pulih, kesengsaraan yang dihadapi mula bertambah selepas rasa sakit dada mula berlaku.

Tekanan yang dirasai menurut Russell, seolah-olah ada orang lain duduk di atas dadanya setiap masa.

Ujian yang dijalankan ke atas Russell gagal menunjukkan sebarang masalah; situasi ini adalah halangan utama penyelidik dalam memahami semua pesakit yang menghidap sindrom pasca rawatan Covid-19.

Situasi tersebut menyebabkan banyak doktor perubatan tersalah sangka semasa melakukan diagnosis atau memandang ringan aduan pesakit yang hadir. Itulah yang berlaku kepada Russell pada mulanya.

Hanya selepas dia menemui seorang doktor berbeza, barulah ujian antibodi dijalankan mengesahkan beliau menghidapi Covid-19.

Russell mengakui dirinya menyesal memandang ringan terhadap semua saranan yang diberikan dalam mencegah Covid-19, khasnya apabila melibatkan saranan terhadap golongan muda yang sering disalah anggap.

Beliau adalah antara ribuan anak muda yang percaya orang muda sepertinya sekiranya dijangkiti sekalipun, tidak perlu berasa bimbang terhadap jangkitan kerana risiko kematian ke atas mereka agak rendah.

Seorang yang mampu berlari jauh dalam masa singkat, Russell kini menghadapi kesukaran hanya untuk memanjat tangga dan situasinya belum nampak akan berubah, walaupun sudah masuk bulan keenam pasca rawatan.

NGO-NGO di Britain mula menyuarakan saranan agar kerajaan Britain mula memandang serius individu yang terkesan dalam jangka masa panjang akibat jangkitan Covid-19 seperti Russell.

Penyelidikan yang teliti dalam mengkaji dan memahami kesan panjang jangkitan virus tersebut kepada tubuh, sistem sokongan sara diri akibat kegagalan untuk bekerja dan pengenalan SOP yang lebih baik dalam membantu mereka yang terkesan, menjadi agenda utama gerakan kumpulan NGO ini.

Semakin banyak kajian menunjukkan virus corona penyebab Covid-19 mampu merencatkan sistem imunisasi tubuh seseorang sehingga mengakibatkan situasi yang dikenali sebagai 'ribut cytokine'; mengakibatkan tindak balas berlebihan sistem imunisasi tubuh yang dipercayai punca utama keletihan yang dirasai pesakit.

Pesakit dalam tempoh pasca rawatan dilaporkan mempunyai sistem imunisasi tubuh yang senantiasa aktif melawan virus yang tidak lagi ada, mengakibatkan penggunaan tenaga berlaku dalam kadar rendah secara konsisten.

Sindrom yang dikenali sebagai Myalgic encephalomyelitis atau Sindrom Keletihan Kronik direkodkan berlaku di kalangan pesakit pasca rawatan Covid-19 namun setakat ini, belum ada kajian yang berjaya membuktikan hubungan sindrom tersebut dengan jangkitan secara jelas.

Ini kerana di kalangan pesakit yang ditemui, kegagalan untuk menemui virus yang masih aktif menyukarkan penyelidik mengkaji hubungannya.

Namun harapan masih ada kerana pesakit seperti Charlie Russell dan ramai lagi individu penghidap 'jangkitan pasca rawatan Covid-19 jangka panjang' mula membolehkan penyelidik mengikuti kes-kes yang berlaku sejak peringkat awal lagi.

Ini diharap dapat menjelaskan kenapa individu-individu ini mempunyai kesan buruk yang lebih panjang, berbanding individu-individu lain yang mampu pulih seperti biasa dalam jangka masa lebih singkat.

Artikel ini adalah terjemahan dan olahan semula artikel I was infected with coronavirus in March, six months on I’m still unwell yang diterbitkan pada 13 September 2020.


5 Tragedi Kehilangan Individu Secara Misteri Dari Kapal Pesiaran

Beratus-ratus ribu orang menyertai pelayaran untuk menikmati percutian dan bulan madu yang sangat mengasyikkan bersama orang tersayang.

Namun, bukan semua daripada mereka ini pulang dengan perasaan gembira daripada percutian sebegini.

Hampir setiap tahun berlakunya kehilangan misteri melibatkan mereka yang menaiki kapal pesiaran di seluruh dunia.

iluminasi.com kongsikan 5 individu yang hilang secara misteri dari kapal pesiaran.

Daniel Kueblboeck, bintang pop Jerman terkenal untuk seketika dalam sebuah rancangan mencari bakat iaitu Germany Seeks the Superstar.

Dia hilang selepas dilaporkan sama ada terjun atau terjatuh dari sebuah kapal pesiaran.

Ketika hilang, lelaki berusia 33 tahun itu sedang dalam percutian di atas kapal pesiar AIDA Cruises dari Hamburg ke New York. Ketika insiden ini berlaku, kapal tersebut berada di kawasan pantai Kanada.

Saksi-saksi di atas kepal tersebut mendakwa mereka ternampak seseorang terjun sekitar jam 6 pagi pada hari kehilangannya. Sebulan sebelum itu, Daniel memuat naik status di Facebook bahawa dia dibuli ketika kecil dan apa kesan terhadap dirinya, malah dia masih tidak pulih secara mental atau fizikal.

Pihak berkuasa percaya bahawa Daniel terjun ke dalam laut dengan sengaja dan pencarian mayatnya dihentikan selepas 4 hari dijalankan.

Semasa dalam pelayaran keluarga ke Caribbean, Amy Lynn Bradley hilang secara misteri dari kapal Rhapsody of the Seas. Ketika hilang dari kapal tersebut pada 24 Mac 1998, Amy hanya berusia 23 tahun.

Pada malam sebelum kejadian, Amy menari sepanjang malam dengan ahli band kapal tersebut iaitu Blue Orchid. Dia meninggalkan band tersebut sekitar jam 1 pagi dan bapanya menyedari Amy tidur di balkoni kabin mereka sekitar jam 5.30 pagi.

Pada jam 6 pagi, bapanya bangun untuk memeriksa Amy namun wanita tersebut tidak lagi kelihatan. Laporan dibuat oleh bapanya kepada pihak berkuasa kapal dan kapal tersebut berlabuh di Curacao, Antilles.

Syarikat kapal tersebut bersama-sama Pengawal Pantai Antilles Belanda menghabiskan masa beberapa hari mencari Amy namun dihentikan 5 hari kemudian. Terdapat pelbagai teori tentang kehilangan misteri ini namun tiada yang terbukti benar.

Ketika Fariba Amani sedang menikmati pelayaran bersama teman lelakinya, Ramiz Golshani, Fariba hilang secara misteri dari pelayaran Bahamas Celebration.

Ibu kepada 2 anak yang berusia 47 tahun yang berasal dari Kanada itu hilang pada 29 Februari 2012, di antara Bahamas dan Florida.

Kali terakhir Ramiz melihat Fariba adalah di kedai cenderahati dan kemudiannya pergi ke kasino bersendirian. Ketika dia kembali ke kabin, Fariba tiada di situ. Dia kemudiannya tertidur dan selepas terjaga, Fariba masih belum pulang.

Ramiz menghabiskan sejam untuk mencari teman wanitanya itu di atas kapal. Kemudian Ramiz memberitahu kru kapal tentang kehilangan Fariba sebaik sahaja mereka tiba di pelabuhan.

Pengawal pantai memulakan pencarian selama 84 jam meliputi 25.900 kilometer persegi kawasan lautan, tetapi gagal menemui Fariba. Pihak polis dan FBI juga gagal menemui sebarang bukti dan jejaknya semasa siasatan di atas kapal.

Lokasi Fariba masih tidak diketahui, namun ahli keluarganya mengesyaki bahawa ia ada kaitan dengan Ramiz.

Kehilangan Merrian Carver dari kapal pesiaran berdekatan Alasaka pada tahun 2004 adalah antara satu lagi kisah yang tak masuk akal.

Wanita berusia 40 tahun ini hilang dari kapal Royal Caribbean yang mana tiada seorang pun daripada ahli keluarganya tahu bahawa dia menaiki kapal tersebut.

Pada hari kedua pelayaran, seorang pelayan kabin menyedari bahawa katil yang sepatutnya digunakan oleh Merrian tidak digunakan dan melaporkannya kepada orang atasan.

Pegawai atasan tersebut meminta agar pelayan tersebut untuk mengendahkannya dan hanya melakukan kerjanya. Pelayan tersebut menurut arahan dan mengemas bilik tersebut walaupun ia tidak pernah digunakan.

Sejak itu, Merrian tidak lagi dilihat. Selepas kapal berlabuh, barangan Merrian dikemas dan pihak berkuasa tidak diberitahu tentang kehilangannya.

Malah, pihak polis hanya mengetahui tentang kehilangan Merrian selepas bapanya memfailkan kehilangannya beberapa hari kemudian. Disebabkan ahli keluarganya tidak tahu Merrian menaiki kapal tersebut, pihak polis memerlukan masa untuk mengesannya kehadirannya di atas kapal.

Syarikat kapal pesiaran berkenaan mengambil masa lebih daripada 3 hari untuk mengesahkan kepada pihak berkuasa bahawa Merrian memang benar-benar pernah berada di atas kapal tersebut, di mana 26 hari selepas kehilangannya.

Pada tahun 2005, Hue Pham, 71 tahun dan Hue Tran, 67 tahun, dalam pelayaran sempena Hari Ibu di Caribbean bersama anak dan cucu mereka.

Pasangan ini yang telah berkahwin selama 49 tahun hilang secara misteri ketika berada di atas kapal Carnival Cruise. Pada 12 Mei, seorang kakitangan kapal menemui 2 passport, dua pasang selipar, dua lesen memandu, ubat-ubatan dan dompet mengandungi wang tunai serta kad kredit.

Misi mencari dan menyelamat bermula setelah ahli keluarga menyedari pasangan itu hilang, tetapi misi itu gagal menemui kedua-dua mereka.

Pihak berkuasa percaya bahawa pasangan ini membunuh diri dengan terjun ke dalam laut bersama-sama.

Anak pasangan ini iaitu Michael Pham, memberi keterangan di hadapan Kongres untuk mendesak peraturan keselamatan yang lebih ketat terhadap syarikat kapal pesiaran.


Masih Relevankah Budaya Troll Dikalangan Masyarakat Malaysia

Istilah 'troll' pada asalnya merujuk kepada lembaga gergasi hodoh yang menakutkan.

Disebabkan oleh perubahan teknologi, istilah itu mula digunakan netizen bagi menggambarkan perbuatan seseorang sengaja mencari pasal atau gaduh dengan individu/badan lain, yang boleh berlaku secara spontan atau dirancang tanpa mengambil kira status hubungan tukang 'troll' dan mangsanya.

Merebaknya penggunaan media sosial menyemarakkan lagi budaya 'trolling' sehinggakan perkara ini sudah menjadi salah satu topik hangat pengguna internet dan laman-laman yang ditubuhkan khas untuk 'troll' melakukan kerjanya; telah mendapat liputan media arus perdana.

Persoalannya - apakah kesan baik dan buruk budaya sengaja mencari gaduh 24 jam setiap masa?

Untuk membicarakan tentang budaya 'troll', tak sah untuk kita tidak turut sama membicarakan peranan politik dalam memekarkan budaya pengacau ini.

Politik Malaysia khasnya selepas pasca 1998 melihat perubahan besar dalam cara kita menelusuri pembacaan politik. Penggunaan internet yang lebih meluas membolehkan ramai individu mula berkongsikan pandangan mereka tentang hala tuju kepimpinan negara.

Istilah 'troll internet' sebenarnya sudah mula digunakan sejak hujung dekad 1980-an namun popularitinya di negara kita, layak dikatakan bermula selepas krisis negara mula melahirkan ramai tukang komentar tidak rasmi yang setiap hari berkongsikan pandangan.

Perkongsian-perkongsian ini yang popular akan mewujudkan dua kelas pembaca dalam setiap satu karya; penyokongnya dan juga yang keras anti kannya.

Permulaan trend interaksi antara penyokong dan pihak yang membantah ini melahirkan pertukaran komentar yang agresif - dengan setiap pihak cuba mempertahankan apa yang dia rasa.

Di kalangan tukang-tukang komentar ini pula wujud segelintir yang seakan gembira melihat lawannya marah dan itulah tujuannya komentar ditulis; hanya untuk menaikkan emosi lawan yang tidak sependapatnya agar lawannya mula menyerang balas tanpa henti sehingga sanggup duduk mempertahankan pandangan dari pagi ke malam.

Modus operandi seorang 'troll' mudah; lambakkan saja bermacam bentuk provokasi dan nantikan reaksi, tanpa mengambil kira tahap sensitiviti atau berusaha untuk menemui kata sepakat dalam sesuatu isu yang dibincangkan.

Politik kita menjadi medan utama 'troll' sejak zaman dahulu lagi namun dengan kemudahan internet, amalan ini jadi semakin mudah.

Jika dulu masyarakat perlu bergantung kepada buku 'troll' politik terkenal seperti 'SH*T' karya bekas ahli parlimen Malaysia merangkap sasterawan negara Dato Haji Shahnon Ahmad yang mendapat reaksi besar lapisan pemimpin dan rakyat, kebangkitan 'troll' generasi seterusnya menjadi lebih meluas cakupannya.

Ruangan internet dipenuhi blogosfera yang dicipta khas untuk memaparkan artikel atau karya bersifat 'troll', memainkan sesuatu isu tanpa mempedulikan nilai-nilai murni masyarakat sebelum blog diambil alih oleh media sosial seperti Friendster dan Myspace yang mempercepatkan akses.

Letupan populariti laman media sosial generasi baru seperti Facebook dan Twitter memudahkan lagi troll beraksi bila-bila masa saja, dengan capaian jauh lebih pantas yang membolehkan perbincangan lebih hangat berlaku masa nyata.

Istilah laskar siber mula popular semasa era Perdana Menteri ke 6 berikutan ramainya akaun-akaun sama ada tulen atau palsu identitinya, yang akan mengulang-ngulang frasa 'I LOVE MY PM' dalam setiap perkongsian yang bersifat anti kerajaan.

Di pihak lawan pula, dakwaan kewujudan organisasi yang diistilahkan sebagai 'RBA' atau 'Red Bean Army' yang seringkali dinafikan, terus menjadi misteri walaupun harus diakui memang banyak juga akaun-akaun bernama individu Cina tanpa profil lengkap, yang dilihat sengaja mencetuskan kekeliruan.

Ketika ini pula, budaya trolling nampaknya diwarisi beberapa buah laman terkenal kelolaan sendiri seperti 'Tentera Troll Kebangsaan Malaysia' atau TTKM.

TTKM dilaporkan mempunyai kekuatan untuk mengerahkan beribu-ribu tukang komentar menyerang mana-mana perkongsian atau akaun yang dirasakan tidak seiring dengan dasar yang mereka pegang.

Walau bagaimanapun 'juara troll Malaysia' ketika ini nampak didakap kemas bekas Perdana Menteri ke 6 yang nampaknya berjaya memahami intipati 'troll' yang lebih berkesan dan berkualiti, jika dibandingkan dengan laskar siber penyokong beliau semasa dia ditampuk kuasa.

Keberkesanan nama-nama besar ini dalam membentuk atau menentukan perjalanan hala tuju sesuatu isu, tidaklah dapat kami nukilkan secara fakta.

Namun kami akui ada isu yang ditonjolkan mereka baik di pihak sana atau sini; nyata dapat mengubah persepsi walaupun cara penyampaiannya agak kurang formal dan lebih berkisar kepada usaha nak menyakitkan hati.

Bagi mereka yang mengkritik budaya 'troll' ini, sudah pastilah mereka melihat budaya ini sebagai satu amalan tidak sihat yang wajar dibendung atau dihapuskan.

Pada pandangan penulis, kita harus menerima hakikat bahawa budaya 'trolling' ini pasti akan kekal kerana sindiran merupakan satu benda yang lumrah, bukan saja dalam perbincangan politik bahkan turut sama berlaku di kalangan cendekiawan sendiri dalam menyampaikan bentangan mereka.

Persoalannya, sejauh mana usikan yang mampu kita dengari, sebelum kita hilang ketawa?

Apa pula kesannya terhadap mangsa 'troll' yang mungkin sukar untuk menerima bagaimana mudahnya persepsi terhadap mereka, diperkotak-katik individu-individu tidak dikenali yang akhirnya memberikan tekanan besar kepada psikologi mereka?

Ya. Ini kerana ada kalanya nasihat secara berdepan tidak berkesan, sebaliknya seseorang itu perlu disindir dengan harapan kesedaran itu akan datang.

Kami amat bersetuju dengan pandangan bekas Mufti Wilayah Persekutuan (kini Menteri Agama) yang membenarkan 'troll' asalkan 'tukang troll' tahu apa sempadannya. Sindiran dan bahasa kiasan yang dibuat tanpa merendahkan maruah seseorang adalah 'sempadan' yang perlu difahami setiap kaki troll di Malaysia.

Jadi teruskanlah usaha anda untuk menyedarkan orang ramai tentang apa saja isu dengan cara 'trolling', asalkan anda tahu mesej sampai kepada sasaran anda, anda tidak menjatuhkan maruah dia dan anda tahu bila nak hentikan serangan anda.


5 Simbol Status Kekayaan Masyarakat Dahulu Paling Ganjil

Zaman sekarang ini bila kita nak menunjuk tahap kemampuan kita, biasanya kita akan menggunakan kereta, rumah atau tempat di mana kita mampu makan - untuk membuatkan orang ramai kagum gila-gila kat kita.

Tetapi masyarakat zaman dahulu yang hidup sebelum adanya kemudahan media sosial bagi memudahkan perkongsian, nak berlagak atau menayang sikit harta tu mestilah dilakukan dengan cara yang sama cuma apa yang kita paparkan tu berbeza.

Nak tahu tak apa yang orang zaman dahulu gunakan sebagai simbol status kekayaan mereka?

Anda perasan tak, sekiranya ditenung lukisan orang barat zaman dahulu khasnya golongan bangsawan mereka sekitar abad ke 16 dan 17, mesti mereka akan memakai pakaian yang mempunyai kolar besar berwarna putih?

Kolar itu yang dinamakan sebagai 'kolar ruff' merupakan simbol kekayaan seseorang pada zaman tersebut. Lebih besar kolar, lebih gah kedudukan seseorang itu dalam masyarakat berikutan hartanya.

Warna putih pula dipilih bagi menampakkan bahawa individu atau ahli keluarga itu mampu menggaji pencuci, yang bertugas memastikan kolar-kolar tinggi yang akan dipakai senantiasa berada dalam keadaan terbaik setiap masa.

Sesiapa saja boleh membeli gula. Sepaket baru RM3 sahaja! Namun satu masa dahulu gula adalah simbol status kekayaan seseorang khasnya ketika abad ke 16 di Britain.

Berikutan kesukaran untuk mendapatkan bekalan gula, hanya mereka yang benar-benar mampu berjaya mendapatkannya. Jadi apa yang mereka buat untuk menunjuk? Mereka jadikan gula sebagai arca.

Gula yang telah dilarutkan akan dikeringkan sebelum diukir agar menjadi persembahan semasa acara-acara kemasyarakatan di kalang ahli bangsawan. Arca-arca gula ini diukir menjadi bentuk haiwan, bangunan dan sebagainya sebelum dijamah oleh tetamu-tetamu yang hadir.

Jangan terkejut pula jika kami katakan, satu ketika dulu golongan bangsawan barat gemar menayangkan tubuh mereka yang gempal sebagai bukti mereka berkemampuan untuk menjamu selera.

Lemak-lemak tubuh yang menggelebeh, muka bulat berisi dan lengan yang tebal menggambarkan kemampuan seseorang itu untuk makan dan minum sepuas hatinya; dalam situasi di mana masalah kekurangan makanan asas dan bekalan bahan mentah tidak mencukupi berlaku.

Wanita-wanita yang berisi badannya dikatakan subur, seringkali dijadikan subjek lukisan pelukis-pelukis terkenal zaman dahulu khasnya era abad ke 17 di Eropah. Lebih berat, lebih mampu. Lebih mampu? Lebih berstatus tinggi.

Jangan terkejut satu masa dulu gigi yang buruk melambangkan kemewahan seseorang. Masyarakat Eropah sekitar abad ke 14 gemar menayangkan gigi mereka yang rosak bagi membuktikan mereka mampu mendapatkan gula untuk digunakan.

Budaya ini menjadi sangat popular sehinggakan ada yang sengaja menghitamkan gigi mereka dengan arang, bagi memburukkan diri mereka. Trend masa itu agaknya.

Bagi masyarakat Jepun sekitar abad ke 17, mereka turut mengamalkan amalan 'ohaguro', di mana seseorang itu akan menghitamkan gigi mereka dengan gabungan beberapa bahan seperti kayu manis, sabut kelapa dan teh yang akan dibakar untuk dilumur pada gigi.

Ini kerana 'ohaguro' adalah tradisi lama masyarakat mereka yang sangat popular di kalangan bangsawan dan golongan samurai bagi melambangkan kedudukan mereka dalam masyarakat. Hanya sekitar penghujung abad ke 19 barulah kerajaan Jepun mengharamkan amalan ini.

Pernahkah anda berkunjung ke rumah kenalan dan dia menayangkan buah nanas di tengah rumahnya, dengan rasa bangga? Itulah yang berlaku kepada masyarakat Eropah zaman dahulu kerana buah tersebut cukup sukar diperolehi dan harganya pula tinggi.

Oleh sebab itulah ada amalan di kalangan masyarakat bangsawan yang membeli nanas bukan untuk dimakan, sebaliknya untuk dijadikan hiasan rumah biarpun buah tersebut reput hari ke hari.

Kedudukan nanas dalam masyarakat Eropah zaman dahulu agak tinggi, sehingga Raja Charles II meminta agar lukisan dirinya disertakan bersama dengan nanasnya pada abad ke 17.

Peniaga zaman dahulu mengambil kesempatan ke atas populariti nanas, mula menjual bekas cantik yang membolehkan nanas didirikan untuk tatapan orang ramai.

Lebih lucu, perkhidmatan menyewa nanas mula ditawarkan bagi membolehkan lebih ramai orang 'berlakon' memiliki buah tersebut. Ada juga golongan hartawan yang sengaja membawa sebiji nanas ke mana-mana sahaja, untuk menunjukkan dia orang yang ada-ada kedudukannya.

Daripada lima yang kami senaraikan ini, yang mana satu paling lucu untuk anda?


Kazakhstan Kenakan Hukuman Mandul Secara Kimia Ke Atas Pesalah Pedofil

Pedofilia adalah gangguan psikiatri di mana seorang dewasa atau remaja yang lebih tua mengalami tarikan seksual primer atau eksklusif terhadap kanak-kanak pra-remaja.

Walaupun kanak-kanak perempuan biasanya mengalami proses akil baligh pada usia 10 atau 11 tahun, dan kanak-kanak lelaki pada usia 11 atau 12 tahun, kriteria untuk pedofilia juga tertakluk kepada remaja 13 tahun.

Untuk didiagnos sebagai pedofilia, seseorang itu mestilah berusia sekurang-kurangnya 16 tahun, dan sekurang-kurangnya 5 tahun lebih tua daripada kanak-kanak pra-remaja.

Masalah ini adalah antara yang paling membimbangkan dan berlaku sejak dahulu lagi. Sehingga kini masih belum ada cara efektif bagi membendung jenayah ini dan negara yang mengambil langkah tersendiri.

Antaranya adalah Kazakhstan yang melaksanakan hukuman yang dianggap kontroversi terhadap pesalah pedofil, iaitu pengasian secara kimia.

Pesalah seks dari wilayah Turkestan adalah yang pertama menerima pengasian secara kimia yang mana dilakukan di bawah pengawasan kementerian kesihatan Kazakhstan.

Pengasian kimia adalah satu suntikan tunggal Cyproterone, sejenis ubat anti-androgen steroid yang dikembangkan untuk melawan barah.

Ia tidak melibatkan pembuangan organ seksual seperti pengasian melalui pembedahan. Sebaliknya, ubat ini akan merendahkan dorongan seksual dan libido seorang pedofil sehingga mereka tidak melakukan jenayah seksual yang lain.

Kerajaan Kazakhstan meluluskan undang-undang yang menerapkan penggunaan pengasian kimia bagi bertujuan untuk mengelakkan pelaku seks melakukan kesalahan berulang.

Presiden Kazakhstan, Nursultan Nazarbayev memberikan peruntukan $ 37,000 RM154,000) mntuk membiayai 2,000 pengasian kimia.

Sejak beberapa tahun kebelakangan ini, Kazakhstan menyaksikan peningkatan jenayah yang berkaitan dengan pedofilia iaitu jumlah pemerkosaan di bawah umur meningkat 2 kali ganda kepada 1,000 antara tahun 2010 dan 2014.

Walaupun pengasian ini dianggap oleh kerajaan sebagai hukuman yang adil atas jenayah itu, terdapat pelbagai organisasi hak asasi manusia yang bersuara menentang praktik tersebut.

Kumpulan tersebut berpendapat bahawa prosedur tersebut mungkin tidak memberikan kesan yang diinginkan.

Menurut Azirana, ketua Suruhanjaya Nasional Wanita, negara-negara yang melaksanakan pengasian secara kimia tidak melihat penurunan dari segi jenayah seks terhadap kanak-kanak.

Kebanyakan pengasian kimia adalah tidak kekan dan malah boleh kembali kepada keadaan asal.

Hukuman penjara untuk jenayah seks kanak-kanak di Kazakhstan boleh mencapai hingga 20 tahun dan pedofil yang disabitkan yang menjalani pengasian kimia boleh menerima hukuman penjara yang lebih singkat kerana menjalani prosedur tersebut.

Kazakhstan bukanlah satu-satunya negara di dunia yang melaksanakan prosedur ini untuk menghukum pedofil yang disabitkan kesalahan. Antara negara-negara lain yang melaksanakannya adalah Poland, Indonesia dan Korea Selatan.

Indonesia memperkenalkan pengasian kimia pada tahun 2016 selepas selepas gelombang kemarahan nasional yang besar berlaku berikutan kes rogol dan pembunuhan seorang gadis berusia 14 tahun.

Antara kes pengasian kimia paling popular adalah pada tahun 1952 apabila saintis komputer Britain iaitu Alan Turing disabitkan dengan "kelucahan melampau", selepas dia didapati melakukan hubungan seks dengan seorang lelaki.

Menurut BBC, di Britain, homoseksual adalah diharamkan sehingga tahun 1967 dan hukuman terhadap Alan Turing atas jenayah tersebut adalah pengasian secara kimia.

Hukuman kontroversi ini telah digunakan untuk berdekad-dekad dengan lebih banyak negara terlibat saban tahun.

Persoalannya, adakah hukuman seperti ini patut diberikan kepada pesalah pedofil?


Siapa Urus Kematian Pendatang Asing di Malaysia?

Pandemik Covid-19 yang melanda menyebabkan beberapa kontroversi melibatkan pekerja asing sama ada yang datang secara sah atau tidak sah dengan kerajaan Malaysia khasnya kumpulan petugas barisan hadapan, kecoh di seluruh dunia.

Laporan berat sebelah pihak Al-Jazeera serta banyak lagi perkongsian media yang mengkritik cara layanan yang dilakukan oleh pihak berkuasa negara kita, dilihat cuba memburukkan negara kita secara sengaja.

Namun kes-kes melibatkan kematian warga asing tak kira apa saja statusnya terus kedengaran, apatah lagi warga asing turut menjadi antara penyumbang terbesar jumlah kes jangkitan di Malaysia.

Apa akan berlaku sekiranya ada di kalangan golongan ini meninggal dunia - khasnya melibatkan mereka yang tiada dokumen sah, dianggap tidak layak berada di negara kita?

Secara rasmi, negara kita mempunyai prosedur yang jelas dalam membabitkan kes-kes kematian warga asing yang berstatus sah.

Mana-mana kes kematian melibatkan warga asing memerlukan waris atau pihak ketiga mengenalpasti identiti si mati.

Seandainya tiada wakil yang dapat hadir, majikan, kawan karib, kenalan atau wakil kedutaan perlu mengadirkan diri ke lokasi mayat disimpan untuk tujuan pelepasan.

Pembantu perubatan ketika ini memainkan peranan penting bagi merekodkan wajah mayat dan sebarang jenis tanda pada tubuh yang mampu memudahkan proses identifikasi. Selain itu, 10 helai rambut akan disimpan sebagai rujukan DNA.

Jika si mati itu botak, 10 helai rambut itu akan diperolehi di bahagian tubuh yang berbeza.

Ini adalah satu soalan yang agak sensitif tetapi perlu diperjelaskan - siapakah yang perlu menanggung kos penghantaran pulang atau jika gagal, kos pengebumian warga asing yang ada di negara kita?

Dari segi undang-undangnya jelas; pihak majikan perlu menanggung kos ini.

Dalam contoh paling mudah, seandainya pembantu rumah warga asing yang anda gajikan meninggal dunia - anda sebagai majikan tertakluk kepada undang-undang untuk mengurus dan menghantar mayat pekerja anda pulang ke negara asalnya.

Termasuklah pekerja yang cukup sudah tempoh kontrak digajikan anda atau sudah memenuhi kontrak dan hendak dijadikan cerita, meninggal tidak lama selepas habis tugasnya.

Disebabkan oleh beban atau risiko ini, pihak PERKESO atau Pertubuhan Keselamatan Sosial memperkenalkan Skim Bencana Pekerjaan Pekerja Asing di mana majikan diwajibkan mendaftar pekerja asing di bawah mereka, dalam skim tersebut.

Skim yang diperkenalkan pada awal tahun 2019 ini memerlukan semua majikan warga asing untuk mencarum sebanyak 1.25% daripada gaji bulanan pekerja mereka kepada PERKESO, bagi membolehkan setiap pekerja layak mendapat perlindungan perubatan, kecacatan dan juga kematian.

Untuk setiap kes kematian melibatkan pekerja asing, majikan layak menuntut semula kos pengurusan dan penghantaran pulang si mati ke negara asalnya - dengan amaun tuntutan maksima RM6,500.

Untuk kes-kes kematian pendatang asing tanpa izin (PATI), sudah tentulah prosedurnya lebih rumit. Ini kerana agak sukar untuk mengenalpasti agama atau kepercayaan si mati bagi memudahkan proses pengebumian dapat dijalankan dengan sempurna.

Berdasarkan kepada kes yang berlaku pada tahun 2015 melibatkan sekumpulan 21 orang mangsa pemerdagangan etnik Rohingya yang ditemui di Wang Kelian, Kedah; mereka dikebumikan di Tanah Perkuburan Islam dalam satu liang lahad diuruskan oleh Majlis Agama Islam negeri, dengan bantuan Majlis Keselamatan Negara dan Polis Di-Raja Malaysia.

Bagi kes-kes kematian yang berlaku semasa PATI dalam tahanan imigresen, Jabatan Imigresen Malaysia yang bertanggungjawab mengurus dan mengebumikan tahanan serta perlu mengeluarkan kos pengurusan.

Untuk warga Myanmar misalnya, terdapat sebuah agensi yang bernama Katphone Free Funeral Service yang menawarkan perkhidmatan pengurusan kematian secara percuma khas untuk warga Myanmar berstatus PATI.

Mereka bukan saja akan menguruskan kematian biasa, malah turut sama terlibat dalam pengurusan kes bunuh diri di kalangan PATI Myanmar yang agak kerap berlaku kebelakangan ini.

Bagi etnik Rohingya pula, mereka turut sama mendapat bantuan badan seperti Arakan Free Funeral Service yang menawarkan khidmat pengurusan kematian serupa serta mampu menyalurkan dana untuk proses penghantaran pulang mayat, tertakluk kepada kelulusan kerajaan Malaysia dan Myanmar.

Untuk kes-kes pendatang tanpa izin, harus dijelaskan setiap kes kematian memerlukan kaedah pengurusan yang berbeza.

Proses pengenalan identiti si mati serta pengumpulan dana adalah kekangan terbesar dalam masalah kematian PATI di negara kita.

Bagaimanapun, bagi kes-kes melibatkan unit forensik di negara kita pula, mana-mana mayat yang tidak dituntut akan diuruskan selepas melepasi tempoh tertentu dalam simpanan tanpa ada sebarang tuntutan dikemukakan.

Individu dipercayai Islam akan dikebumikan selepas 3 hari simpanan sementara mayat yang dipercayai bukan Islam akan diuruskan mengikut agama yang dipercayai anutan si mati, 14 hari selepas tiada tuntutan berlaku.

Semua urusan pengebumian akan diuruskan oleh majlis agama Islam atau mana-mana persatuan agama yang dipercayai agama si mati, bagi membolehkan urusan terakhir kematian dapat disempurnakan.

Cabaran dalam menguruskan pendatang asing tanpa izin di depot tahanan imigresen Malaysia (PDF)


Apa Sebenarnya Perbezaan Antara Kondominium Dan Serviced Apartment?

Dari segi luaran dan pandangan mata kasar, kondominium dan serviced apartment (pangsapuri perkhidmatan) kelihatan seperti tiada bezanya.

Serviced apartment menyediakan kemudahan dan rasa seperti di rumah, serta menjadi pilihan yang semakin popular untuk tinggal bagi tempoh yang lama.

Walaupun kondominium dan serviced apartment mempunyai kemudahan yang agak serupa, sebenarnya terdapat beberapa perbezaan ketara antara kedua-dua jenis harta tanah.

Jadi jika kedua-duanya hampir sama dari segi luaran, apa yang membuatkan nama kedua-duanya berbeza?

Bagi kondominium atau pangsapuri biasa, ia merupakan kediaman berstrata yang mana dibina di atas kawasan atau tanah dengan status kediaman.

Dengan ini, apa-apa bayaran yang dikenakan bagi kemudahan seperti air dan elektrik serta cukai tanah sama seperti status kediaman seperti taman perumahan.

Selain itu, privasi dijanjikan bagi penduduk atau penghuni kediaman seperti ini.

Terma serviced apartment atau pangsapuri yang diservis digunakan untuk mewakili kediaman apartment dengan kemudahan seperti hotel iaitu servis bilik (room service) dan juga mengemas (housekeeping).

Namun di Malaysia, terma serviced apartment merujuk kepada sesuatu yang berbeza. Ia lebih kepada menggambarkan kediaman seperti kondominium atau pangsapuri yang mana dibina di atas tanah berstatus komersial dan bukannya berstatus kediaman.

Disebabkan oleh serviced apartment dibina di atas tanah komersial, maka segala caj utiliti yang dikenakan ke atas kediaman ini mengikut tarif komersial seperti unit kedai dan kilang.

Sebagai contoh, tarif air minimum di Malaysia untuk kegunaan domestik di Kuala Lumpur atau Putrajaya ialah RM 6. Untuk kegunaan komersial, jumlah ini adalah enam kali ganda lebih tinggi iaitu RM 36!

Bagi caj elektrik pula, tarif minimum di Malaysia untuk kegunaan domestik di Kuala Lumpur atau Putrajaya adalah RM 3, manakala tarif komersial voltan rendah adalah RM7.20, iaitu lebih daripada 2 kali ganda.

Lihat di bawah bagaimana kos penggunaan boleh berbeza antara kediaman (kondominium) dan komersial voltan rendah (serviced apartment):

Pihak berkuasa tempatan seperti Majlis Bandaraya Shah Alam juga mengenakan kadar penilaian yang sedikit lebih tinggi untuk serviced apartment, berbanding dengan hartanah kediaman yang bertanah dan berstrata.

Mereka hanya mengenakan kadar penilaian 3.5% ke atas hartanah berstrata seperti kondominium, tetapi 5% untuk serviced apartment.

Antara kos-kos lain yang lebih tinggi untuk serviced apartment adalah deposit utiliti, caj utiliti, cukai tanah, cukai taksiran dan bayaran penyelenggaraan.

Jadi, sebab inilah mengapa penyewa serviced apartment biasanya terpaksa menanggung kos sewa yang lebih tinggi.